Summary: Suomen maine kiinnostavana opiskelumaana on uhattuna, koska oleskelulupien hakemiseen kuluu liian paljon aikaa.

Yliopistot ja korkeakoulut kritisoivat laajalla rintamalla suomalaista maahanmuuttobyrokratiaa. Koulutusvientiä on vaikea kasvattaa, koska opiskelijoiden pitää odotella oleskelulupia useita kuukausia.
 Oppilaitokset pelkäävät, että oleskelulupien odottelu uhkaa näivettää suomalaisten korkeakoulujen kiinnostavuuden esimerkiksi  aasialaisten opiskelijoiden silmissä .
 Koulutusviennistä on uumoiltu  merkittävää uutta hittituotetta  korkeakouluille sen jälkeen kun lukuvuosimaksujen periminen EU- ja Eta-maiden ulkopuolisilta tutkinto-opiskelijoilta tuli mahdolliseksi.
 Pahiten tökkii joidenkin Suomen edustustojen toiminta. Resursseja ei ole riittävästi ja opiskelijoiden on vaikea päästä tunnistautumaan Suomen viranomaisille. Biometrinen tunnistautuminen on perusedellytys oleskelulupaprosessin aloittamiseksi.
 Myös oleskelulupahakemusten varsinaista käsittelyä Migrissä on saattanut joutua odottamaan kuukausia, jolloin opintojen alku on hakijan kannalta ehtinyt karata jo liian pitkälle syksyyn.
 Maksettuja lukuvuosimaksuja jouduttu palauttamaan
 Satakunnan ammattikorkeakoulu joutui viime syksynä ikävään tilanteeseen, kun kolme lukuvuositutkinnon jo maksanutta opiskelijaa ei päässyt aloittamaan koulutustaan suunnitellusti. Syynä oli oleskelulupaprosessin pitkittyminen.
 Migrin päätöstä opiskelijoiden oleskeluluvasta odotettiin vielä joulukuussa, kun opiskelun piti alkaa jo syyskuussa. Ongelmalliseksi tilanteen teki se, että opiskelijat olivat jo maksaneet tuhansien eurojen lukuvuosimaksut Samkin tilille. Satakunnan ammattikorkeakoulun lukuvuosimaksu on 10 000 euroa.
 Satakunnan ammattikorkeakoulun rehtori Jari Multisilta on vahvasti sitä mieltä, että maahanmuuttoprosessia olisi nopeutettava. Jari Pelkonen / Yle
 Lopulta maahanmuuttoviraston oleskelulupapäätökset olivat kielteisiä, ja opiskelijat joutuivat jäämään kotimaahansa.
 – Jouduimme palauttamaan jo maksetut lukuvuosimaksut, tuhahtaa Satakunnan ammattikorkeakoulun rehtori  Jari Multisilta .
 Samanlaisia ongelmia on ollut Yle Uutisten kyselyn mukaan usealla muullakin korkeakoululla.
 Kysely korkeakouluille: Jotain on tehtävä nopeasti
 Yle Uutiset kysyi korkeakouluilta ja yliopistoilta kokemuksia oleskelulupapäätösten käsittelystä. Kyselyn mukaan moni korkeakoulu on kohdannut ongelmia ulkomailta tulevien opiskelijoiden rekrytoinnissa ja erityisesti maahanmuuttoprosessin pitkittymisessä.
 – Oleskelulupapäätösten pitkä käsittelyaika on kohtuuton opiskelijalle, joka on tekemässä valintojaan jatko-opinnoistaan ja sitä kautta tulevaisuuden työpolustaan. Suomi siis menettää opintoihin hyväksyttyjä korkeakouluopiskelijoita muihin maihin myös pitkän oleskelulupaprosessin takia, kirjoittaa kansainvälisten asioiden päällikkö  Kati Heikkinen  Hämeen ammattikorkeakoulusta.
 Yle sai vastauksia yhteensä 18 ammattikorkeakoululta ja 8 yliopistolta. Kyselyyn vastanneista oppilaitoksista valtaosa toivoo nykyistä huomattavasti sujuvampaa ja ketterämpää oleskelulupaprosessia ulkomaalaisille opiskelijoille. Vain kolme piti nykyistä järjestelmää toimivana.
 Tällä hetkellä toteutamme kyseistä koulutusta opiskelijoille etänä erittäin huonojen verkkoyhteyksien yli.  Vesa Taatila
 Vastauksista saa selkeän kokonaiskuvan siitä, että korkeakoulujen mielestä parannuksia on tehtävä nopeasti.
 –  Oleskelulupien käsittelyprosessi vaatii terästystä. Käsittelyaikoja on pystyttävä lyhentämään, jotta opiskelijoilla on aito mahdollisuus aloittaa opintonsa samanaikaisesti muiden kanssa ja päästä integroitumaan yhteisöön, kirjoittaa oppimispalveluiden päällikkö  Eija Zitting  Aalto-yliopistosta.
 Ikävin tilanne on ollut Turun ammattikorkeakoulussa, joka onnistui myymään kyberturvallisuusinsinöörien tutkintoon johtavan koulutuspaketin hongkongilaisen yrityksen opiskelijaryhmälle. Oleskelulupaprosessi on edelleen kesken, kuukausien odottelusta huolimatta.
 – Tällä hetkellä toteutamme kyseistä koulutusta opiskelijoille etänä erittäin huonojen verkkoyhteyksien yli. Epävarmuuden jatkuessa on jatkuvana riskinä, että koulutus peruuntuu kokonaan tilaajan väsyttyä tilanteeseen, sanoo rehtori  Vesa Taatila .
 Korkeakoulujen oleskeluluvat. Yle
 Koulutusvientiyritys: Iso uhka hakijamäärien kasvulle
 Suomalaisia korkeakouluja ulkomailla markkinoivan koulutusvientiyritys Edunationin mukaan Suomi herättää juuri nyt paljon kiinnostusta opiskelumaana.
 Jos tänä vuonna oleskelulupa-asiat ovat yhtä hitaita, menetetään enemmän kumppaneita. Nämä ovat nyt kriittisiä hetkiä.  Tiia Haapaniemi
 Kilpailu Australian, Iso-Britannian ja Kanadan kaltaisia koulutusvientijättejä vastaan on kovaa. Usein suomalaiset ovat hakijoiden papereissa vasta kolmantena tai neljäntenä vaihtoehtona.
 Markkinointimatkalta juuri palannut kumppanuusvastaava  Tiia Haapaniemi  pelkää, että juuri maahanmuutossa viime vuonna koetut ongelmat saattavat lopahduttaa orastavan kiinnostuksen ja uhata koko suomalaista koulutusvientiä. Osa Edunationin maailmalla olevista yhteistyökumppaneista on jo ilmoittanut seuraavansa tilannetta tarkalla silmällä.
 – Jos tänä vuonna oleskelulupa-asiat ovat yhtä hitaita, menetetään enemmän kumppaneita. Nämä ovat nyt kriittisiä hetkiä.
 Edunation Oy:n kumppanuusvastaava Tiia Haapaniemi. Jari Pelkonen / Yle
 Edustustot ruuhkaisia
 Pahimmat pullonkaulat maahanmuuttoprosessissa liittyvät henkilöiden tunnistamiseen eri maissa. Jokaisen Suomeen opiskelijaksi haluavan on käytävä tunnistautumassa jossakin Suomen edustustossa ennen kuin oleskelulupahakemus otetaan käsittelyyn.
 Opiskelijoilta saadun palautteen mukaan edustustoihin on ollut erittäin vaikea saada aikoja tunnistautumiselle. Joissakin tapauksissa hakija on joutunut odottamaan aikaa jopa kuukausia. Esimerkiksi Intiassa New Delhin edustusto on ollut pahasti ruuhkautunut.
 Tiia Haapaniemen mukaan Suomessa maahanmuuton lupaprosessi kestää selvästi pidempään kuin kilpailijamaissa.
 – Esimerkiksi Kanadalla kuluu intialaisten kanssa viisi viikkoa koko käsittelyaikaan. Heidän toimintansa on myös asiakaslähtöisempää. Kanada viestii hakijan kanssa enemmän ja tarjoaa myös enemmän tunnistautumismahdollisuuksia, Haapaniemi mainitsee.
 Avuksi on väläytelty yhteistyötä muiden EU-maiden edustustojen kanssa tunnistautumisen sujuvoittamiseksi.
 Migri: Lisäselvitykset venyttävät prosessia
 Migrin käsitteli viime vuonna 5 200 opiskeluperusteista oleskelulupahakemusta. Näistä lähes 90 prosenttia oli myönteisiä päätöksiä.
 Maahanmuuttovirasto kertoo käsittelevänsä opiskelijoiden oleskelulupapäätökset pääsääntöisesti 30 vuorokaudessa.
 Luullaan, että opiskelupaikan saaminen suomalaisesta oppilaitoksesta riittää ja se on sillä siisti.  Tiina Suominen
 Käytännössä koko prosessiin menee kuitenkin huomattavasti enemmän aikaa. Migrin maahanmuuttoyksikön johtajan  Tiina Suomisen  mukaan opiskelijat ottavat tämän huomioon heikosti.
 – Luullaan, että opiskelupaikan saaminen suomalaisesta oppilaitoksesta riittää ja se on sillä siisti.
 Migri kuitenkin joutuu selvittämään tarkasti henkilön opiskeluedellytykset Suomessa. Esimerkiksi pankkitilillä pitää olla riittävästi rahaa elämisen kustannuksiin ja rahan alkuperä on kyettävä todistamaan.
 Usein hakemus on puutteellisesti täytetty, mikä pitkittää käsittelyä. Migri vierittää syytä myös oppilaitoksille.
 – Yksi iso ongelma on se, että meille ei kerrota, että nyt olisi tulossa tämmönen porukka, jonka pitäisi päästä aloittamaan. Yleensä saamme sen tiedon pari viikkoa ennen, ja silloin on vain vähän enää tehtävissä.
 Tavoitteena täydellinen hakemus
 Migri toivookin, että maahanmuuttoprosessi laitettaisiin vireille välittömästi sen jälkeen, kun tieto hyväksytystä opiskelupaikasta saavuttaa opiskelijan. Jos opiskelu alkaa syyskuun alussa, hakemus tulisi laittaa vireille jo toukokuun puolella tai viimeistään kesäkuun alussa.
 Joidenkin oppilaitosten mukaan hyväksyttyjen opiskelupaikkojen ilmoittaminen opiskelijoille jo toukokuun alkupuolella on haastavaa. Kilpailijamaiden paine ei anna mahdollisuutta aikaistaa hakuprosessia.
 Joidenkin maiden opintoihin otetaan hakemuksia sisään vielä heinäkuuhun asti. Suomessa maahanmuuton prosessin hitaus paineistaa korkeakouluja jopa aikaistamaan hakua.
 Yhtälö on vaikea. Migrin mukaan oleskelulupapäätös on mahdotonta saada syyskuun alkuun mennessä, jos hakemus jätetään vasta elokuun alussa. Tiina Suominen korostaa hyvin täytetyn hakemuksen merkitystä.
 – Siihen kovasti tähdätään, että oppilaitokset markkinoisivat täydellisen hakemuksen ideaa, että hakijat huomaisivat liittää kaikki tarvittavat liitteet hakemukseen ja osaisivat täyttää hakemuksen oikein. Sillä saavutettaisiin jo paljon.
 Aiheesta voi keskustella jutun alla kello 17:ään saakka.

Ulkomaalaisten opiskelijoiden tulo tyssää kuukausien lupabyrokratiaan – korkeakoulut umpitympääntyneitä


Summary: Christchurchissa pidettyyn muistotilaisuuteen osallistui yli 20 000 ihmistä.

Uudessa-Seelannissa Christchurchissa on pidetty kansallinen muistotilaisuus kahteen moskeijaan tehtyjen iskujen uhreille.
 Äärioikeistolainen asemies hyökkäsi 15. maaliskuuta kahteen moskeijaan ja tappoi 50 ihmistä. Iskun jäljiltä 22 ihmistä on vielä sairaalahoidossa.
 Yli 20 000 ihmistä oli kokoontunut tilaisuuteen Hagley Parkin puistossa, joka sijaitsee lähellä hyökkäyksen kohteena ollut Al Noorin moskeijaa. Tilaisuutta ympäröivät tiukat turvatoimet.
 Muistotilaisuudessa puhunut Farid Ahmed sanoi, ettei halua kantaa vihasta ja raivosta raskasta sydäntä. Ahmed menetti iskussa vaimonsa. Martin Hunter / EPA
 Iskusta selvinnyt  Farid Ahmed  sanoi puheessaan, ettei halua kantaa kaunaa vaimonsa tappajalle.  Husna Ahmed  kuoli, kun tämä yritti auttaa pyörätuolissa olevaa miestään Al Noorin moskeijasta.
 – Ihmiset kysyvät minulta, miten voin antaa anteeksi ihmiselle, joka tappoi rakkaan vaimoni. Voin antaa niin monia vastauksia... Allah sanoo, että jos annamme anteeksi toisillemme, hän rakastaa meitä, Farid Ahmed sanoi.
 – En halua raskasta sydäntä, joka kiehuu kuin tulivuori vihasta, vimmasta ja raivosta. Se polttaa itsensä ja ympäristönsä. - - - Haluan sydämen, joka on täynnä rakkautta, hoivaa ja armoa. Tämä sydän ei halua, että lisää henkiä menetetään, että kukaan joutuisi enää kokemaan tuskaa, jota olen kokenut. Siksi valitsen rauhan ja olen antanut anteeksi.
 Uuden-Seelannin pääministeri Jacinda Ardern osallistui muistotilaisuuteen Christchurchissa. Martin Hunter / EPA
 Uuden-Seelannin pääministeri  Jacinda Ardern  toivoi Uuden-Seelannin näyttävän esimerkkiä, miten vihan kierteelle voidaan asettaa loppu.
 – Rasismia on olemassa, mutta se ei ole tervetullut tänne. Hyökkäys kenen tahansa uskoaan tai uskontoaan harjoittavan vapautta vastaan ei ole tervetullut tänne. Väkivalta ja ääriliikehdintä missään muodoissaan eivät ole tervetulleita tänne, Ardern sanoi puheessaan.
 – Me emme ole immuuneja vihan, pelon ja toiseuden viruksille. Emme ole koskaan olleet, mutta me voimme olla kansakunta, joka löytää parannuskeinon.
 Muistotilaisuudessa esiintyi myös brittiläinen laulaja  Cat Stevens , joka kääntyi islaminuskoon 1970-luvulla ja otti nimekseeen  Yusuf Islam . Hän esitti kappaleensa  Peace Train .
 Aiheesta muualla:
 The New Zealand Herald: Christchurch terror attack memorial service: Kindness the cure, PM says  29.3.2019
 BBC:  Christchurch attacks: National remembrance service held  29.3.2019
 The Guardian:  Christchurch memorial: standing ovation for Ardern at New Zealand service  29.3.2019
 Aiheesta aiemmin:
 Itävallan poliisi tutkii Uuden-Seelannin joukkomurhaajan ja itävaltalaisryhmän yhteyksiä  27.3.2019
 Maailman media ylistää Uuden-Seelannin Jacinda Ardernia, joka halaa surevia muslimeja ja kuittailee Donald Trumpille  23.3.2019
 "Me olemme yhtä": Rukouskutsut kaikuivat ympäri surevaa Uutta-Seelantia, monet peittivät solidaarisuudesta päänsä huiveilla   22.3.2019
 Uusi-Seelanti kieltää puoliautomaattiaseet – laki tulossa voimaan jo huhtikuun alussa  21.3.2019

Uudessa-Seelannissa muistettiin moskeijaiskujen uhreja – Hyökkäyksestä selvinnyt kehotti anteeksiantoon: "Valitsen rauhan"


Summary: Tiedotustilaisuudessa on myös Euroopan poliisiviraston Europolin edustaja.

Poliisi antaa tänään tilannearvion järjestäytyneestä rikollisuudesta Suomessa ja muualla Euroopassa.
 Tiedotustilaisuudessa kerrotaan myös, millaisia uusia ilmiöitä liittyy tunnustuksellisten rikollisryhmien toimintaan.
 Yle näyttää  suorana poliisin tiedotustilaisuuden klo 10 alkaen  ja kertoo tässä artikkelissa tiedotustilaisuuden annista.
 Tiedotustilaisuuden avaa poliisiylijohtaja  Seppo Kolehmainen.
 Euroopan järjestäytyneestä rikollisuudesta kertoo Euroopan poliisiviraston Europolin vakavan ja järjestäytyneen rikollisuuden torjuntakeskuksen johtaja  Jari Liukku .
 Keskusrikospoliisin rikosylikomisario  Christer Ahlgren  käsittelee Suomen jengitilannetta. Poliisihallituksen poliisiylitarkastaja  Heikki Lausmaa  avaa järjestäytyneen rikollisuuden torjunnan ajankohtaisia asioita.

Miten rikollisryhmien toiminta on muuttunut viime aikoina? Poliisi antaa arvion järjestäytyneestä rikollisuudesta – Yle näyttää suorana klo 10


Summary: SDP:n tamperelaisella varapuheenjohtajalla Sanna Marinilla on hyvät mahdollisuudet uusia vaalien kärkipaikka Pirkanmaalla.

Kun hallitus kaatui, vaalikamppailu alkoi. Tämä oli yleinen arvio, kun pääministeri  Juha Sipilä  (kesk.) käveli tasavallan presidentin luokse 8. maaliskuuta.
 Tampereella vaalitaistelun ensimmäiset, tunnustelevat iskut annettiin kuitenkin jo noin kuukausi aiemmin. Ne liittyivät opposition välikysymykseen vanhustenhoidosta.
 Opposition äänitorvena toimi tamperelainen demareiden varapuheenjohtaja  Sanna Marin .
 Välikysymyskeskustelussa valtiovarainministeri, kokoomuksen puheenjohtaja  Petteri Orpo  käänsi syyttävän sormen takaisin Mariniin. Orpo kysyi, miksi Marin oli äänestänyt Tampereen valtuustossa hoitajamitoituksen laskun puolesta, vaikka vaati eduskunnassa mitoitukseen korotusta.
 Seurasi ankara  väittely  siitä, kenen idea 450 000 euron arvoinen hoitajamitoituksen lasku 0,58:sta 0,57:ään Tampereella oli.
 Marinin avuksi tuli toinen sdp:n eduskuntavaaliehdokas, Tampereen apulaispormestari  Johanna Loukaskorpi . Loukaskorpi sanoi, että ”jos syyllisiä halutaan etsiä, se olen minä”.
 Apulaispormestari kertoi, että toi esityksen hoitajamitoituksen laskusta lautakuntaan, josta se päätyi talousarvioesitykseen. Suurin osa kaupunginvaltuutetuista äänesti esityksen puolesta, Marin muiden mukana.
 Puheenjohtajan tuuraus heijastuu tulokseen
 Viime eduskuntavaaleissa 2015 Marin oli Pirkanmaan vaalipiirin ykkönen 10 911 äänellä. Tällä kertaa Marinin vaalitulokseen vaikuttaa varmasti se, miten hän äänestäjien mielestä onnistui yllätyspestissään puheenjohtaja  Antti Rinteen   sijaisena .
 Puoluekannatusmittausten perusteella Marin ei ainakaan tyrinyt pahasti, koska maaliskuun ensimmäisessä  mittauksessa  SDP oli kasvattanut etumatkaa pahimpaan kilpakumppaniinsa kokoomukseen. Tänään perjantaina julkaistussa  mittauksessa  SDP puolestaan menetti kannatustaan.
 ”Jos demarit ovat hallituksessa, Sanna Marin on varma ministeri.” Tätä mieltä oli tamperelainen politiikan asiantuntija  Pertti Timonen  kaupunkilehti  Tamperelaisen  haastattelussa joulukuussa.
 Muillakin on varmasti ministerihaaveita. SDP:llä on ehdokkaana muun muassa kaksi tamperelaista entistä ministeriä:  Pia Viitanen  ja  Jukka Gustafsson .
 Sekä SDP että kokoomus ovat menettäneet kannatustaan maaliskuun aikana. Perussuomalaiset nousi kolmanneksi. Yle Uutisgrafiikka
 Entinen pormestari tuo ääniä kokoomukselle
 Pirkanmaalaisille on kova pala se, että Sipilän hallituksessa ei pirkanmaalaisia ministereitä ollut.
 Ministeriä ei tullut esimerkiksi sastamalalaisesta  Arto Satosesta  (kok.), joka pyrkii tulevissa vaaleissa jo viidennelle kaudelle eduskuntaan.
 Satonen on ollut muun muassa eduskunnan varapuhemies ja kokoomuksen eduskuntaryhmän puheenjohtaja. Tällä hetkellä hän on Suomen EU-politiikkaa valmistelevan suuren valiokunnan puheenjohtaja.
 Jos kokoomus päätyy myös tulevaan hallitukseen, yksi ministerikandidaatti on todennäköisesti Tampereen entinen pormestari ja nykyinen valtuuston puheenjohtaja  Anna-Kaisa Ikonen  (kok.).
 Ikonen voi pudottaa eduskunnasta jonkun nykyisistä pirkanmaalaisista kokoomusedustajista, ellei kokoomuksen toive viidestä paikasta Pirkanmaalla toteudu. Viime vaaleissa paikkamäärä putosi neljään. Myös SDP odottaa Pirkanmaalla vähintään viittä paikkaa, mikä olisi yhden enemmän kuin viime vaaleissa.
 Keskustan entisen puoluesihteerin suosio mitataan
 Keskustasta Pirkanmaalla on ehdolla muun muassa Hämeenkyröstä Tampereelle muuttanut keskustan entinen puoluesihteeri, luokanopettaja  Jouni Ovaska  – mutta millaiset ministerimahdollisuudet on miehellä, joka luopui puoluesihteerikisasta keväällä 2018. Ovaska ei pyrkinyt jatkokaudelle, koska keskusta oli menestynyt heikosti kunta- ja presidentinvaaleissa eikä puolueen uudistaminen ollut onnistunut hänen toivomallaan tavalla.
 Entä voisiko vihreiden entinen kansanedustaja  Oras Tynkkynen  yllättää ja nousta ilmastoministeriksi? Viime vuodet Tynkkynen on etsinyt ilmastoratkaisuja Sitran vanhempana neuvonantajana.
 Vihreistä eduskuntapaikkansa Pirkanmaalta pyrkivät uusimaan entinen europarlamentaarikko  Satu Hassi  ja ensimmäisen kauden kansanedustaja  Olli-Poika Parviainen . Hassi oli ympäristöministerinä  Paavo Lipposen  (sd.) hallituksessa vuosituhannen vaihteessa. Vasemmistoliitossa uutta kautta havittelee  Anna Kontula .
 Näissä vaaleissa Pirkanmaalla on selvästi enemmän ehdokkaita kuin vuonna 2015. Yle / Asmo Raimoaho
 Kolme kansanedustajaa väistyy
 Pirkanmaalta valitaan eduskuntaan 19 kansanedustajaa. Nykyisistä pirkanmaalaisedustajista pois jäivät  Mikko Alatalo  (kesk.),  Lea Mäkipää  (sin.) ja  Martti Mölsä  (sin.).
 Mäkipää ja Mölsä saivat vuonna 2015 yhteensä yli 11 000 ääntä, mutta silloin heidän puolueensa oli perussuomalaiset.
 Mäkipää on Luoteis-Pirkanmaalta Kihniöstä, jota on tituleerattu Suomen perussuomalaisimmaksi kunnaksi. Onko Kihniö sitä myös näiden vaalien jälkeen?
 Omaa ehdokasta kihniöläisillä ei ole sen paremmin perussuomalaisissa kuin sinisissäkään. Ainoa kihniöläinen ehdokas on keskustalainen kunnanvaltuutettu, yrittäjä  Pilvi Kärkelä .
 Ketkä saavat perussuomalaisilta karkaavia ääniä?
 Suomen Kuvalehti  arvioi helmikuussa, että eniten perussuomalaisilta karkaavia ääniä saa demarit. Kuka pirkanmaalaisista demariehdokkaista voisi houkutella vuoden 2015 vaaleissa perussuomalaisia äänestäneitä? Voisiko sellainen olla painin olympiamitalisti, entinen kansanedustaja  Marko Asell  (sd.) Nokialta?
 Entä kuinka paljon noista samoista äänistä onnistuu haalimaan itselleen tamperelainen sinisten varapuheenjohtaja  Tiina Elovaara ? Viime eduskuntavaaleissa Elovaaran äänisaalis perussuomalaisten ehdokkaana oli 4 107.
 Voisiko osa perussuomalaisia äänestäneistä asettua tukemaan nokialaista rikoskomisariota  Jari Kinnusta ? Kokoomuksen ehdokkaana oleva Kinnunen on ollut runsaasti julkisuudessa, esimerkiksi keväällä 2018 ratkenneen Tesoman murhan tutkinnassa.
 Ainoa pirkanmaalainen kansanedustaja, joka jäi perussuomalaisiin puolueen jakautumisen jälkeen, on ylöjärveläinen  Sami Savio . Savion lisäksi Pirkanmaalla perussuomalaisista eduskuntaan pyrkivät muun muassa ratikkaa vastustava, mutta ilmaisia paikallisbusseja kannattava Tampereen kaupunginvaltuutettu  Lassi Kaleva  jaurheiluravinneyrityksen myynnillä miljoonia tienannut,  Donald Trumpia  kannattava  Veikko Vallin . Vallin oli aikanaan ammattinyrkkeilijä  Tony Halmeen  kampanjapäällikkönä vuoden 2003 eduskuntavaaleissa.
 Pienpuolueista osa on saanut kerättyä runsaasti ehdokkaita Pirkanmaalla. Osa niistä on muodostanut kirjavia vaaliliittoja. Valtakunnallisten puoluekannatusmittausten perusteella pienpuolueiden mahdollisuudet menestyä vaaleissa ovat heikot.
 Alle 30-vuotias ehdokas pyrkii jo toiselle kaudelle
 Toki vaaleissa aina menee läpi suurelle yleisölle tuntemattomia nimiä, ja myös  nuoria ehdokkaita . Pirkanmaalla yksi alle 30-vuotiaista ehdokkaista tavoittelee jo toista jättipottia: sastamalalaisesta  Ilmari Nurmisesta  (sd.) tuli viime vaaleissa ensimmäinen 1990-luvulla syntynyt kansanedustaja.
 Nuoriin ehdokkaisiin kuuluu myös vuoden 2017 kuntavaaleissa Tampereella hyvin menestynyt  Iiris Suomela  (vihr.). Vasemmistoliitossa nuorta voimaa edustaa muun muassa sukupuoli- ja seksuaalivähemmistöjen oikeuksia puolustava Tampereen kaupunginvaltuutettu  Noora Tapio . Entä moneenko äänestäjään vetoaa  Erika Veltheim  (ps.) turvapaikkapolitiikan tiukentamista ja Suomen EU-eroa kannattavilla mielipiteillään?
 Pirkanmaalla alle 30-vuotiaita on tällä kertaa listoilla 31. Vuoden 2015 vaaleissa nuoria ehdokkaita pääsi Pirkanmaalta eduskuntaan kolme.
 Aiheesta voi keskustella klo 17 saakka.
 Lue lisää vaalipiirianalyyseja  täältä .

Analyysi: Pirkanmaalla on kova halu saada oma ministeri – Kuka katkaisee kuivan kauden?


Summary: Tullin ruokakoira haistaa, jos joku yrittää tuoda kiellettyjä maito- tai lihatuotteita rajan yli.

Mikä sikarutto? Afrikkalainen sikarutto on virustauti, jota tavataan sioissa, villisioissa ja niiden sukulaisissa. Leviää herkästi muunmuassa sikojen, sianlihan, sianlihatuotteiden ja sian eritteiden mukana. Tauti leviää tartunnan saaneista sioista terveisiin sikoihin hengitysteiden ja suun kautta, mutta välillisesti se voi levitä Suomeen myös lihatuotteissa. Yli 90 prosenttia sairastuneista sioista kuolee 10-20 vuorokauden kuluessa. Ei tartu ihmiseen.
 Nuuh nuuh!  2-vuotias kultainennoutaja Aino haistelee Nuijamaan raja-asemalla pysähtynyttä henkilöautoa.
 Yhtäkkiä se jähmettyy takakontin eteen ja painaa kuononsa kiinni oveen. Tämä tarkoittaa sitä, että kontissa on kiellettyjä ruokatarvikkeita.
 Ainon ohjaaja tullitarkastaja  Seija Kontunen  tervehtii kuljettajaa.
 – Moloko, mjaso - löytyykö kyydistä lihaa tai maitoa?
 Lyhyen etsinnän jälkeen selviää, ettei Ainon nenä pettänyt tälläkään kertaa. Kuljettajan kauppakassista paljastuu juustoleipien, smetanan ja jugurtin lisäksi pala kinkkua.
 Jugurtti on kiellettyjen tuotteiden listalla.  Kari Saastamoinen/Yle
 Aino aloitti työssään vuoden 2018 kesäkuussa. Vuoden loppuun mennessä Aino löysi Nuijamaalla rajaa ylittäneiden hallusta lähes 600 kiloa liha- ja maitotuotteita.
 Se auttoi osaltaan lähes kaksinkertaistamaan Nuijamaan haltuunotot noin 1 700 kiloon viime vuonna, kun vuonna 2017 haltuunotettu määrä oli noin 800 kiloa.
 – Aino on tehnyt pieniä ja isoja löytöjä, joita on ollut pienistä eväsleivistä jopa 43 kiloon lihaa. Liha ja maito löytyy kaikissa muodoissaan ja miten vain pakattuna, Kontunen kertoo.
 Kerttu Kamula/Yle
 Jopa säilyketölkkeihin pakatut lihatuotteet jäävät ruokakoiran kuonon haaviin.
 Kun Aino merkkaa auton, sille on aina jokin syy.
 Vastaan on tullut niin tyhjä kylmälaukku, jossa on ollut liharuokia kuin huonolle pesulle jäänyt paistinpannu.
 Kaikki ruokalöydöt päätyvät tullin roska-astioihin. Tästä huolimatta asiakkaat eivät Kontusen mukaan ole ole vihaisia.
 – Ihmiset suhtautuvat haltuunottoihin kohtalaisen ymmärtävästi. Joskus joutuu vähän selittämään asiaa kun kysytään, että ruuat ja eväät menisivät omaan käyttöön, että minkä takia näistä nyt joutuu luopumaan.
 Kielletysitä tuotteista kerrotaan kyltein. Kari Saastamoinen/Yle
 Ammattiinsa Aino on opiskellut Tullin koirakoulussa. Työkoiriksi sopivat pennut löytyvät usein kasvattijalta, joiden kanssa Tulli on tehnyt yhteistyötä vuosia.
 – Periaatteessa mistä tahansa rodusta voisi löytyä soveltuvia yksilöitä, eikä tullikoirien tarvitse olla rotukoiria, kertoo tulliylitarkastaja  Ari Nieminen .
 Riskittömintä kuitenkin on käyttää rotuja, joista kansallisesti sekä kansainvälisesti on hyviä kokemuksia virkakoirina.
 Kovia tuloksia takoneelle Ainolle koulutetaan parasta aikaa kollegaa, jonka on määrä aloittaa työnsä vuoden 2020 alussa. Uuden ruokakoiran asemapaikka tulee olemaan Helsinki-Vantaan lentokentällä, jossa Ainokin käy tällä hetkellä työskentelemässä. Tämän lisäksi Aino tekee työtään myös Vaalimaan Tullissa.
 Aino ja sen ohjaaja Seija Kontunen ovat hyvä työpari.  Kari Saastamoinen/Yle
 Aino haistaa liha- ja maitotuotteet myös työpaikan ulkopuolella, mutta palkinto onnistumisesta annetaan vain työpaikalla.
 Eikä mestarihaistajalle kelpaa mikä tahansa kiitos.
 – Ainolla on sininen, punainen ja musta pallo, joilla sitä palkitaan aina onnistuneen löydön jälkeen. Näistä sille kelpaa tosin vain musta, joka alkaa olla jo aika kulunut, Seija Kontunen nauraa, ja palkitsee Ainon jälleen kerran hyvästä työstä.

Ainon kuono suojelee Suomea sikarutolta - ruokakoira on tullille tärkeä apu vaarallisen virustaudin torjunnassa


Summary: SDP:n Antti Rinne koki tulleensa kaltoin kohdelluksi, kun hänen tukijoitaan syytettiin junttauksesta puheenjohtajavaalissa.

Antti Rinnettä  on entisissä ay-johtajan tehtävissä kutsuttu  muun muassa "työmarkkinagangsteriksi" . Rinne itse on sanonut, että hänen väitetty kovaotteisuutensa oli pitkälti  median luoma kuva asiasta .
 Rinne kertoo  Sanna Ukkolan haastattelussa  kuitenkin kouluaikanaan eläneensä kovisvaiheen, jolloin hänen elämässään oli välillä kovaakin kapinaa omia vanhempia kohtaan.
 – En lukion ekalla enkä vielä tokallakaan oikein keskittynyt koulunkäyntiin. Se johti siihen, että numerot eivät olleet oikein hyviä. Ihan viimeisenä keväänä alkoi kiinnostaa lukeminen, kun tajusin, että tämä alkaa olla ohi tämä lukio.
 Antti Rinne aloitti koulunkäyntinsä itäisellä Uudellamaalla Loviisassa, jota hän kuvailee "kivaksi, turvalliseksi ja pieneksi ympäristöksi". Sitten tuli eteen muutto Hyvinkäälle isän työn perässä.
 – Hyvinkää oli radanvarsikaupunki, jossa oli toisenlainen nuorten maailma. Koviksen maailma oli se, jolla suojautui sitä muutosta vastaan. Kyllä minä olin kovis. Nahkatakki, tupakkaa ja muutama olut viikonloppuisin.
 Rinne kertoo, että hänellä oli koulussa kaveri, jolla oli "hirveän vahva oikeudentunto". Tämä koulukaveri johdatti myös Rinteen suojelemaan kiusattua tyttöä, joka oli joutunut kiusaajajoukon silmätikuksi.
 – Me olimme vähän kuin suojaverkko sen tytön ympärillä. Huolehdimme, että häntä ei kiusata. Välitunneilla olimme hänen kanssaan ja pidimme erossa sitä kiusaavaa porukkaa.
 Suhteet Jutta Urpilaiseen "erinomaiset"
 Antti Rinne valittiin SDP:n puheenjohtajaksi Seinäjoen puoluekokouksessa vuonna 2014. Rinne sanoo, ettei ollut aluksi kovin innostunut istuvan puheenjohtajan Jutta Urpilaisen haastamisesta, mutta erityisesti puolueen ammattiyhdistysväen tuella hän onnistui peittoamaan Urpilaisen niukalla ääntenenemmistöllä.
 Suhteet Urpilaiseen ovat Rinteen mukaan tätä nykyä erinomaiset. Viisi vuotta sitten Rinteen ja Urpilaisen kannattajaleirien välillä oli melkoisesti kitkaa.
 Valinnan yhteydessä Rinne koki tulleensa epäoikeudenmukaisesti kohdelluksi, koska esiintyi puheita junttaamisesta, vaikka kyseessä oli "rehellinen vaali".
 – Olen pahoillani siitä, että puheenjohtajuuteeni johtanut ehdokkuus tuntui loukanneen joitain ihmisiä. Mutta puheiden kautta, keskustelujen kautta on päästy hyvin eteenpäin. Tällä hetkellä puolue on hyvin yhtenäinen.
 Katso Antti Rinteen haastattelu  tämän artikkelin videosta . Perjantai-illan Sannikka & Ukkola TV1:ssä kello 20:00 sekä  jatkojen kanssa Areenasta .
 Artikkeli on osa Sannikka & Ukkola -ohjelman puheenjohtajien henkilökuvasarjaa, jossa haastatellaan puolueiden puheenjohtajia heidän henkilöhistoriansa ja poliittisten valintojensa näkökulmasta.
 Lue ja katso myös:
 Petteri Orpo: "Olen aivan aito poliittinen broileri" – Kipinä poliitikon ammattiin syttyi kun kaikki ovet aukesivat opiskelijapoliitikolle
 Sari Essayah someraivosta: "Olen nähnyt kollegoja todella uupumisen ja itkun partaalla"
 Sampo Terho: "Työttömyys oli masentavaa ja raivostuttavaa" – Vaikutti myös hänen poliittisiin valintoihinsa
 Li Andersson: "Puheenjohtajaksi tulo pelotti" – Vasemmistolaisuus ei tullut kulttuurivanhempien perintönä vaan kaveripiiristä
 Anna-Maja Henriksson: "Koin nelivuotiaana, miltä tuntuu kuulua vähemmistöön" – Ruotsinkielisenä potilaana oli vaikeaa selittää hoitajille, mikä oli hätänä
 Jussi Halla-aho: "Jollain perverssillä tavalla saan kiksejä siitä, että minua haukutaan" – Uudelle poliitikolle ihmisten jyrkät mielipiteet aiheuttivat kriisin
 Pekka Haavisto vaikeasta ajasta ennen puheenjohtajuuttaan: "Syksyllä saimme lukea, että tähän loppuu vihreiden historia"
 Lue Ylen parhaat vaalijutut
 Tutustu ehdokkaisiin Ylen vaalikoneessa

Antti Rinne: "Koviksen maailma oli se, jolla suojautui muutosta vastaan" – Nahkatakkijätkä ei loistanut koulussa mutta suojeli kiusattua


Summary: Pientalotyömaan vastaavat työnjohtajat ovat huonosti järjestäytyneitä.

Tästä on kyse Kaikkeen luvanvaraiseen rakentamiseen tarvitaan vastaava työnjohtaja eli vastaava mestari Vastaavan mestarin vastuulla on valvoa, että työmaalla noudatetaan lakeja, määräyksiä ja hyvää rakennustapaa Vastaavan työnjohtajan hyväksyy kunnan rakennusviranomainen Mikään taho ei listaa tai rekisteröi kattavasti pientalotyömaiden työnjohtajia Vastaavalta työnjohtajalta kannattaa kysyä referenssejä ja suosituksia ennen valintaa Sopimukseen olisi hyvä kirjata myös suoritettavan valvonnan määrä
 Moni tulevan kesän omakotirakentaja mittailee jo tonttiaan malttamattomana. Viime vuonna Suomeen nousi noin 7300 uutta pientaloa ja tämän vuoden aikana omakotirakentamisen odotetaan edelleen piristyvän. Suurin osa projekteista on juuri nyt lähtökuopissaan.
 Ennen töiden alkamista rakennuttajan on tehtävä monta ratkaisevaa päätöstä. Yksi tärkeä päätös on vastaavan työnjohtajan eli vastaavan mestarin valinta.
 Rakennusvalvontaviranomaisen hyväksymä vastaava työnjohtaja on oltava nimettynä jokaiseen luvanvaraiseen rakennusprojektiin töiden alkaessa. Mutta kyse ei ole pelkästään lain vaatimuksen täyttämisestä.
 Pakollinen kumileimasin vai rakentajan tärkein kumppani?
 Parhaimmillaan vastaava mestari on rakentajan oikeana kätenä rakentamisen sääntöviidakossa, aina suunnitteluvaiheesta talon valmistumiseen saakka.
 Mestarin vastuulla on varmistaa, että työmaalla noudatetaan lakeja ja määräyksiä. Yleensä vastaavan mestarin tehtäviin kuuluu myös valvoa, että työt tehdään rakennusteknisesti oikein. Hän antaa tarvittaessa ohjeita töiden tekijöille. Hyvä mestari ajaa aina rakennuttajan etua ja varmistaa osaltaan, että lopputuloksena on terve ja kestävä talo.
 Pahimmillaan voi kuitenkin toteutua toinen ääripää. Jos mestari on huonosti tavoitettavissa ja vierailee työmaalla vain pakollisissa katselmuksissa allekirjoittamassa papereita, rakentajan valvonta jää toteutumatta. Työmaa etenee omalla tahdillaan, eikä valvojaa näy tai kuulu ratkaisevissa työvaiheissa. Mahdolliset rakennusvirheet jäävät huomaamatta ja lopputulos voi maksaa kalliisti talon omistajalle.
 "Hankkikaa pätevä"
 Ennen vastaavan työnjohtajan valintaa rakentajan olisi jotenkin varmistuttava, että kyseessä on pätevä ja huolellinen ammattilainen. Mutta se on helpommin sanottu kuin tehty. Mikään taho ei ylläpidä kattavaa rekisteriä tehtävään sopivista henkilöistä.
 Vastaavan mestarin tehtäviin kuuluu muun muassa erilaisten rakennuskatselmusten koolle kutsuminen.  Jaana Polamo/Yle
 Virallisesti pätevyydeksi riittää rakennustekniikan insinöörin tai rakennusmestarin tutkinto tai sitä korkeampi koulutus rakennusalalta. Lisäksi vaaditaan työkokemusta pientalotyömaan suunnittelusta ja työnjohdosta. Lopullisen päätöksen vastaavan työnjohtajan hyväksymisestä tekee kunnan rakennusvalvonta.
 Suosituksia kunnilta ja kaupungeilta on kuitenkin turha odottaa. Tasapuolisuusvaatimus yrittäjiä kohtaan on aiheuttanut sen, että suurin osa kunnista ei tarjoa edes listaa alueellaan valvontaa suorittavista henkilöistä. Neuvot valintaan ovat varsin karut.
 – Meidän ohje on että hankkikaa pätevä työnjohtaja, kuittaa lupa-arkkitehti  Jouko Koskinen  Jyväskylän rakennusvalvonnasta.
 Etsimisen voi kaupungin mukaan aloittaa vaikka googlaamalla. Tai kysymällä kavereilta. Mutta koska suurin osa omakotitalon rakennusprojektiin ryhtyneistä tekee talon vain kerran elämässään, harvalta löytyy hyödyllisiä kontakteja alan sisältä.
 Internetnäkyvyys ei ratkaise rakennusalalla
 Netistä etsiminenkään ei tuota jättipottia. Muutamia mainoksia vastaavan työnjohtajan palveluista nousee kyllä esille, mutta läheskään kaikki tehtäviä hoitavat eivät panosta nettinäkyvyyteen. Mitä ilmeisemmin töitä riittää ilmankin.
 – Siinä on kyllä selkeä markkinarako sellaiselle nohevalle toimijalle, joka haluaisi lisätä näkyvyyttä internetissä, vinkkaa Jyväskylään omakotitaloa rakennuttava  Tero Anttila .
 Anttila itse aloitti vastaavan mestarin etsinnän lähes vuosi ennen varsinaisen rakennusprojektinsa alkamista. Koska hän ei ole kotoisin Jyväskylästä, eikä ystäviltä löytynyt rakentajakokemusta, homma osoittautui odotettua vaikeammaksi.
 Tero Anttilan rakennustyömaalle löytyi työnjohtaja internet-hakujen ja haastattelujen perusteella. Jaana Polamo/Yle
 Vinkkejä hyvistä valvojista tuli lähinnä rakennusurakoitsijoilta, mutta Anttila ei halunnut, että vastaava mestari ja urakoitsijat ovat liian läheisissä väleissä keskenään.
 – Moni suositeltu työnjohtaja oli myös aika pitkälle varattu ja sanoi ihan vastuullisesti, ettei voi ottaa enempää hankkeita. Käytännössä meidän työnjohtaja löytyi internetistä, Anttila kertaa.
 Maksullista pätevöitymistä pidetään turhana
 Rakennusalan pätevyysrekistereitä ylläpitävä FISE  tarjoaa vastaaville työnjohtajille mahdollisuutta rekisteröidä pätevyytensä. Maksullinen rekisteröityminen ei ole ammattilaisia houkutellut. Listalta löytyy tällä hetkellä vain 8 nimeä koko Suomesta.
 – Niin kauan kun tämmöisessä pätevyysrekisterissä ei ole pakko olla, se nähdään ylimääräisenä vaivana ja kustannuksena, arvioi FISEn tuotantojohdon pätevyyslautakunnan sihteeri  Mikael Åhl .
 Pakko voisi tulla paitsi viranomaisten, myös asiakkaiden puolelta. Esimerkiksi asuntojen kuntotarkastajista yhä useampi löytyy FISEn listoilta. Mediassa käyty keskustelu kuntotarkastajien pätevyydestä on johtanut siihen, että asiakkaat ovat alkaneet vaatia kuntotarkastajilta virallista näyttöä osaamisestaan. Pätevyyden rekisteröiminen on yksi keino siihen.
 Pientalojen vastaavien mestareiden kohdalla vastaavaa vaatimusta ei ilmeisesti esiinny.
 Omakotirakentaja on haastava asiakas
 Kun rakentaja etsii tietoa paikkakuntansa vastaavista työnjohtajista, monesta kunnasta kehotetaan ottamaan yhteyttä rakennusmestareiden ja -insinöörien yhdistykseen.  Rakennusmestarit ja -insinöörit AMK RKL  on ammatillisten jäsenyhdistysten valtakunnallinen palvelujärjestö, jonka jäsenenä on yhdistyksen nettisivujen mukaan lähes 10 000 rakennustuotannon asiantuntijaa.
 Ei kuitenkaan pientalotyömaiden vastaavia työnjohtajia. Suurin osa jäsenistä voisi toki olla päteviä tehtävää hoitamaan ja osa varmasti näitä töitä tekeekin, mutta RKL ei ole erikseen listannut tekijöitä.
 – Kaikki tehtävään pätevät eivät välttämättä haluaisikaan tällaiselle listalle, arvioi RKL:n toimitusjohtaja  Hannu Järveläinen .
 Hänen mukaansa kokemattomien omakotirakentajien kanssa työskentely on monella tavalla haastavampaa kuin ammattimaisten rakennusliikkeiden kanssa toimiminen. Varsinaisen valvonnan päälle tulee paljon ohjaustyötä ja neuvontaa. Harvan pientalorakentajan rakennusbudjetissa on kuitenkaan varattu isoa siivua vastaavalle mestarille.
 Tuhansien eurojen hintahaitari
 Kun rakentamista aloittava sitten lopulta löytää sopivia ihmisiä työmaataan johtamaan, alkaa kilpailuttaminen. Yleensä ensimmäisenä kysytään hintaa.
 Omakotitalon rakentamisessa vastaavan mestarin palveluiden hintahaitari on huima. Parilla tonnillakin voi saada tarvittavat nimet paperiin, mutta koko projektin valvonta voi maksaa myös reippaasti yli 10 000 euroa. Tuhansien eurojen eroissa sopimusten sisältökin on luultavasti erilainen.
 Asiakkaan kannattaa sopia kirjallisesti valvonnan määrästä, joko käyntikertojen tai tuntimäärän perustella. Riitoja syntyy eniten siitä, jos sopimukseen kirjattujen käyntikertojen päälle tarvitaan lisävalvontaa ja niistä tulee odottamattomia kustannuksia. Tarvittavasta valvonnasta ei kuitenkaan kannata pihistellä, ettei säästö kostaudu talon elinkaaren aikana.
 Kilpailuttaminen kannattaa, mutta kysy muutakin kuin hinta
 Työnjohtajaehdokkaita voi, ja kannattaa, tentata enemmänkin.
 – Pitäisi kysyä, onko antaa jotain suosituksia tai kenelle voisin soittaa ja kysyä sinun aikaisemmista kohteistasi. Selvittää, että miten ne hommat on hoidettu, suosittelee itsekin vastaavana mestarina toimiva rakennusinsinööri  Tuomo Rauhala.
 Rakennusinsinööri Tuomo Rauhala ja lupa-arkkitehti Jouko Koskinen tarkastavat valmistuvaa omakotitaloa Jyväskylässä. Jaana Polamo/Yle
 Vastaavan mestarin muista kohteista kannattaa kysellä myös siksi, että osa ammattilaisista ottaa liian paljon kohteita valvottavakseen. Jos työmaita on kymmeniä päällekkäin, ei aika riitä jokaisen huolelliseen valvontaan.
 – Jos työn tekee hyvin, niin omakotitalon valvonnassa ei missään nimessä alle 150 työtuntia riitä, oli talo sitten tavalla tai toisella rakennettu, Rauhala laskee.
 Hän ei vastustaisi sitäkään, että kunnat listaisivat alueellaan toimivia vastaavia mestareita. Kunhan listalle pääsy oli puolueetonta.
 – Se kuuluisi olla ihan avointa toimintaa. Että kaikki olisivat siellä näkyvillä ja asiakkaat voisivat soitella ja kysyä hintaa ja referenssejä tai vaikka käydä aikaisempien asiakkaiden puheilla.
 Hyvät vuorovaikutustaidot kuuluvat raksallekin
 Jyväskyläläisen Anttilan perheen työmaalla talon runkotyöt ovat valmiit ja sisäseiniä levytetään parhaillaan. Huolellinen suunnitteluvaihe yhdessä vastaavan mestarin kanssa on johtanut siihen, että isännän itsensä ei juurikaan tarvitse vierailla rakennustyömaalla.
 – Projekti on sujunut erinomaisesti. Ollaan budjetissa ja aikataulussa eikä suurempia virheitä ole tapahtunut, Tero Anttila iloitsee.
 Hän on ostanut uuden kotinsa rakentamisen kokonaisurakkana. Jos työtä tehtäisiin omatoimisesti tai monen aliurakoitsijan ketjuna, Anttila arvelee, että neuvottelutarvetta vastaavan mestarin kanssa saattaisi olla enemmänkin.
 Hyvät vuorovaikutustaidot ovat joka tapauksessa tarpeen vastaavan työnjohtajan tehtävissä.
 – Silloin hän kykenee tuomaan esiin oman asiantuntemuksensa ja ohjaamaan urakoitsijaa ja tarvittaessa asiakastakin oikeaan suuntaan, Anttila pohtii.
 Voit keskustella aiheesta jutun keskusteluosiossa perjantaihin 29.3. klo 16 saakka.

Oletko rakentamassa omakotitaloa? Tarvitset vastaavan työnjohtajan, mutta pätevän löytäminen voi olla tuurista kiinni


Summary: Tarvitsemme jonoja ja yhteisiä kokemuksia, jotta pysyisimme järjissämme, pohtii Tuija Siltamäki blogissaan. Tämän blogin voit myös kuunnella.

Kulttuuri- ja taidetapahtumat ja -näyttelyt

Blogi Ylen uutis- ja ajankohtaistoiminnan blogeja kirjoittaa joukko oman alansa tarkkaan tuntevia toimittajia. > Kaikki uutisten blogit löydät täältä
 Haluatko mieluummin kuunnella tämän? Löydät audion  täältä .
 Viime joulukuussa suomalaiset keksivät kaikille sopivan seurapelin.  Yhdet jonottivat Amos Rexiin kuvaamaan taidetta ja itseään, toiset kuvasivat jonottajia ja hihittelivät heille internetissä.
 Amos Rexin teamLab-näyttely oli tavallaan helsinkiläisten vastine ilmaisille ämpäreille. Museoon jonotettiin yhtä lailla itse tuotteen kuin kokemuksenkin takia.
 Joulukuun lopussa Amos Rexin jonotusaika oli  noin kolme tuntia . Se on tolkuton aika paatuneimmallekin taiteen ja selfieiden ystävälle. Ämpäri puolestaan maksaa kaupassa euron tai pari, eikä sen täytteenäkään yleensä ole timantteja tai bensaa. Jonottamisessa ei ole mitään järkeä, mutta kyse ei olekaan järjestä vaan fiilistelystä.
 (Tosin salaliittoteoriani mukaan helsinkiläiset ovat oman pikaruokaloihin, baareihin ja raakakakkuihin kohdistuvan jonotusfetissinsä oikeuttaakseen ryhtyneet vuosia sitten levittämään myyttiä ämpäreitä jonottavista maalaisista, mutta ei mennä nyt siihen.)
 Jonottamisessa ei ole mitään järkeä, mutta kyse ei olekaan järjestä vaan fiilistelystä.
 Salaliiton sijaan kyse on uskoakseni yhtenäiskulttuurin murenemisesta.  Sosiologi  Mikko Piispan  mukaan Y-sukupolvea määrittää ennen kaikkea "yksilöllisen valinnan mielenmaisema". Yksilöllisyys saa kysymään työltä sisältöä, matkustelemaan, hylkäämään poliittiset dogmit ja kokeilemaan huumeita, Piispa kirjoittaa teoksessaan  Yhdeksän sanaa Y-sukupolvesta .
 Taannoista huumejuttua  varten haastattelemani Tampereen huippuyliopiston tutkija  Aki Luoto  on samoilla linjoilla.
 – 1980-luvulla ei ollut mitään muuta! Oli kaksi tv-kanavaa ja kaksi radiokanavaa, Luoto kuvaili entisaikojen yhtenäiskulttuuria.
 Se oli toki hiukan liioittelua, mutta selvää on, että 80-luvulla oli huomattavasti enemmän "kaikille" suomalaisille yhteisiä asioita kuin nykyään. Vai mitä muka olisivat 90-luvulla syntyneen Z-sukupolven sukupolvikokemukset? Sosiaalinen media ja ilmastonmuutos? Tai keitä olisivat 2010-luvun  Juice  ja  Matti Nykänen , jotka oikeasti liki jokainen suomalainen tunnistaa?
 Maailma on muuttunut, mutta ihmisten  kaipaus  yhteisiin asioihin ei ole kadonnut.
 Me tarvitsemme yhteisiä kokemuksia ja symboleita, jotta tajuaisimme olevamme samaa porukkaa ja elävämme samassa todellisuudessa. Se on myös empaattisuuden edellytys.
 Talvella 2017 tuntui välillä ihan oikeasti siltä, että kaikki katsovat Skamia.
 Kilpailu sukupolvikokemuksen tittelistä on kovaa.  Ihmisten huomiosta taistelevat elokuvien, tv-sarjojen, musiikin ja kirjallisuuden lisäksi esimerkiksi tubettajat ja muut influensserit.
 Uuden kulttuurin virta tuntuu toisinaan liki loputtomalta. Uusia sarjoja, kirjoja, näytelmiä, elokuvia ja albumeja ilmestyy niin paljon, ettei normaalia vuorokausirytmiä noudattava ihminen edes voi pysyä niistä kaikista perillä. "Ilmiöt" ovat kestoltaan aiempaa lyhyempiä mutta intensiivisempiä.
 Talvella 2017 tuntui välillä ihan oikeasti siltä, että kaikki katsovat  Skamia . Kuukausi sitten oli pakko alkaa katsoa  M/S Romanticia , että olisi kavereiden kanssa jotain puhuttavaa. Samoihin aikoihin Instagramissa vilisi kuvia uunifetapastasta ja veriappelsiinirisotosta, Kiasman värikkäistä karvoista nyt puhumattakaan. Nyt pitäisi katsoa  Aikuisia  ja kohta onkin jo aika ruveta kasaamaan Euroviisu-katsomoa tai -boikottia.
 Miten yksin matkustaminen edes voi olla "nouseva ilmiö", kun puolet länsimaisesta kaunokirjallisuudesta perustuu siihen, että mies on yksin ulkomailla kelaamassa diippejä jutskia?
 Vaikutelmaa vahvistaa ilmiöitä työkseen etsivä ja keksivä media, joka oman olemassaolonsa oikeuttaakseen uutisoi kaikista höpöjutuista kuin ne olisivat jotain oikeita asioita.  Siksi "kansa raivostuu" iltapäivälehdissä, Nyt.fi kertoo, että koko internet rakastaa tätä meemiä,  Image  hekumoi kotitekoisella ginillä ja lifestyle-lehdistö kehystää tavallisia asioita nouseviksi ilmiöiksi.
 Useimmiten raivostunut kansa tarkoittaa noin viittä vähän kiukustunutta ihmistä ja internet jonkun jenkkimedian siteeraamia twiittaajia.  Imagen  harrastevinkkien kohderyhmä on viisi helsinkiläistä, ja miten yksin matkustaminen edes voi olla "nouseva ilmiö", kun puolet länsimaisesta kaunokirjallisuudesta perustuu siihen, että mies on yksin ulkomailla kelaamassa diippejä jutskia?
 Toisaalta nopeat syklit ovat myöhäisherännäisten kannalta armollisia.  Jos jaksaa pari viikkoa kuunnella "siis miten sä et oo kattonu sitä" -vouhotusta, on parin viikon päästä tilalla joku uusi juttu, eikä sitäkään tarvitse katsoa.
 Tai kuten internetin rakastama  suosikkitviitti  sen kiteyttää: aina voi sanoa lisäävänsä sen ja sen leffan listalle, vaikkei mitään listaa ole eikä ikinä aio katsoa sitä elokuvaa.
 Tuija Siltamäki on Ylen politiikan toimittaja, joka potee tv-sarjoihin kohdistuvaa sitoutumiskammoa.
 Aiheesta voit keskustella 29.3. klo 16.00 asti.
 Lue myös
 Anton Vanha-Majamaan kolumni: Tunsin itseni satavuotiaaksi katsoessani Ylen uutta hittisarjaa Aikuiset

Tuija Siltamäki: Yhtenäiskulttuuri kuolla kupsahti, mutta kaipuu yhteisiin kokemuksiin ei – Ja siksi me jonotamme museoon kuin idiootit


Summary: Turhautuminen yhdistää EU-mielisiä europarlamentaarikkoja Skotlannista ja Pohjois-Irlannista, joiden asukkaiden enemmistö vastustaa eroamista EU:sta.

Skotlantilainen europarlamentaarikko  Alyn Smith  sai keskiviikkona harvinaisen lämpimät suosionosoitukset täysistunnon brexit-keskustelussa pitämälleen puheelle.
 – Tämä saattaa jäädä viimeiseksi puheekseni täällä 15 vuoden palveluksen jälkeen, 45-vuotias Smith sanoi.
 Strasbourgin täysistunto oli viimeinen ennen huhtikuun 12. päivää, jolloin Britannian on määrä erota, ellei se saa erosopimustaan voimaan ennen sitä, mikä lykkäisi eroa toukokuun lopulle.
 – Tämä surettaa minua henkilökohtaisesti. Haluamme jäädä. Emme halua, että meidät raahataan ulos EU:sta vastoin tahtoamme, Smith sanoo Ylen haastattelussa.
 Skotlantilaisista 62 prosenttia äänesti vuoden 2016 kansanäänestyksessä EU:hun jäämisen puolesta. Skotlannin itsenäisyyspuoluetta edustava Smith ajaa brexitin perumista.
 Mutta jos se ei onnistu, varasuunnitelma on hänen mukaansa Skotlannin itsenäistyminen ja itsenäisen Skotlannin palauttaminen unionin jäseneksi.
 – Toivon, että eurooppalaiset ystävämme jättävät lampun palamaan jotta löydämme takaisin, Smith sanoo.
 Hänen mukaansa Britannian eteneminen kohti EU-eroa on vahvistanut itsenäistymisen kannatusta Skotlannissa. Vuoden 2014 itsenäistymiskansanäänestyksessä 55 prosenttia skoteista kannatti pysymistä osana Iso-Britanniaa.
 Mutta Smithin mukaan osa kannatuksesta perustui siihen, että Britannia on EU:n jäsen. Turhautumista on lisännyt se, että Britannian hallitus on Smithin mukaan sivuuttanut Skotlannin täysin eroneuvottelujen aikana.
 "Poistamalla raja poistetaan myös ongelma"
 Brexit voi lisätä irtautumishaluja myös Irlanninmeren toisella puolella.
 Smithin pohjoisirlantilainen kollega  Martina Anderson  edustaa tasavaltalaista Sinn Féin -puoluetta, joka ajaa Irlannin ja Pohjois-Irlannin yhdistymistä ja niiden välisen rajan poistamista.
 Puolue on Euroopan parlamentissa sikäli ainutlaatuinen, että sen neljä edustajaa on valittu kahdesta eri maasta: kolme Irlannin tasavallasta ja Anderson Britannialle kuuluvasta Pohjois-Irlannista.
 – Poistamalla raja poistetaan myös ongelma. Backstopia [rajatarkastusten välttämiseen tähtäävää järjestelyä] ei tarvittaisi. Irlannin jako on ollut katastrofi irlantilaisille, Anderson sanoo.
 Myös Pohjois-Irlannin asukkaiden enemmistö äänesti brexitiä vastaan. Sinn Feinin mielestä liittyminen Irlantiin olisi ratkaisu, jonka kautta Pohjois-Irlanti voisi pysyä EU:ssa brexitistä huolimatta. Tie siihen kulkisi kansanäänestyksen kautta.
 – Ihmiset haluavat, että heiltä kysytään: Mihin unioniin haluatte kuulua? Haluatteko pysyä Yhdistyneessä kuningaskunnassa vai EU:ssa?, Anderson sanoo.
 Pohjoisirlantilainen Martina Anderson edustaa tasavaltalaista Sinn Féin -puoluetta. Rikhard Husu / Yle
 Sinn Féin perustelee vaatimustaan Pitkänperjantain sopimuksella, joka päätti Irlannin levottomuudet 1998. Sopimuksen mukaan kansanäänestys yhdistymisestä voitaisiin järjestää, jos Irlannin saaren perustuslaillinen asema muuttuu.
 Vetoapua EU:lta
 Martina Andersonilla on henkilökohtainen suhde sopimukseen. Sen solmimisen aikaan hän istui vankilatuomiota osallistumisesta Irlannin tasavaltalaisarmeija IRA:n aseelliseen kampanjaan Britannian hallitusta vastaan. Pitkänperjantain sopimuksen yhtenä ehtona oli, että Anderson vapautetaan.
 Nyt hän toivoo EU:lta hienoista vetoapua Irlannin yhdistymiseen. EU kun tuki myös Saksojen yhdistymistä ja on tunnustanut Kyproksen, jonka pohjoisosaa miehittää Turkki.
 – Emme halua, että EU puuttuu Irlannin kansan sisäisiin asioihin. Mutta haluamme heidän tunnustavan, että rauhansopimuksessa on pykälä kansanäänestyksestä, Anderson sanoo.
 Kansanäänestys vaatisi tosin Britannian hallituksen aloitteen. Sellaista ei ole näköpiirissä. Hallituksen pohjoisirlantilainen tukipuolue, unionistinen DUP, vastustaa ajatusta jyrkästi.
 Skotlannin ja Pohjois-Irlannin tilanteet poikkeavat monella tavalla toisistaan. Mutta Alyn Smithiä ja Martina Andersonia yhdistää turhautuminen siihen, että heidän ja heidän alueidensa kohtalo on Britannian hallituksen ja parlamentin käsissä.
 He joutuvat jättämään Euroopan parlamentin vastoin tahtoaan.
 – Me skottimepit joudumme katsomaan Westminsteriin tietääksemme, millainen tulevaisuutemme on. En usko että valtaosa edustajista siellä välittää tai edes ymmärtää näitä asioita, Smith sanoo.
 Lue myös:
 Analyysi: Brexit-vallankaappaus brittiparlamentissa epäonnistui
 Solmussa oleva Britannian EU-ero heitti lääkeviraston ulos Lontoosta – "En ole brexitin uhri", ruotsalaistyöntekijä sanoo
 Brittikalastajat ottaisivat vaikka sopimuksettoman EU-eron, mutta pelkäävät koko brexitin peruuntuvan: "En usko enää, että se tapahtuu"

Skottien ja pohjoisirlantilaisten haikeat jäähyväiset EU:lle: "Jättäkää lamppu palamaan niin löydämme takaisin"


Summary: Perussuomalaisten haasteena on kannattajien saaminen vaaliuurnille asti, kirjoittaa politiikan toimittaja Matti Koivisto.

Ylen viimeisin puoluekannatusmittaus hyydyttää hymyt monella vaaliteltalla.
 Jokainen puolue on vuorollaan raportoinut vaalikentillä näkyvästä innostuneesta tunnelmasta, mutta oikeasti aihetta iloon on nyt vain kannatustaan nostaneilla perussuomalaisilla ja vasemmistoliitolla.
 Perussuomalaisten kannatus on noussut yhtäjaksoisesti viime vuoden lopusta lähtien.
 Viimeisimmän mittauksen 15,1 prosentin tuloksella perussuomalaisten kannatus on enää alle kolmen prosenttiyksikön päässä viime eduskuntavaalien tuloksesta, jolla puolue nousi hallitukseen.
 Tällä kertaa hallituspaikka jäänee haaveeksi. Sen verran suurta on muissa puolueissa tunnettu vastenmielisyys  Jussi Halla-ahon  johtamaa puoluetta kohtaan.
 Siniset saivat mukaansa hallitustaipaleen syntisäkin
 Perussuomalaisten kannatus romahti hallitusvastuussa, mutta vanhat synnit on onnistuneesti ulkoistettu silloisen puoluejohdon vastuulle.
 Puolueen perinteiden mukaisesti syy kansan pettymykseen oli eliitissä ja herroissa, mutta tällä kertaa ne löytyivät oman puolueen sisältä,  Timo Soinin  ja seuraajien joukosta.
 Entinen eliitti irtaantui omaksi puolueekseen, joka uhkaa nyt vaaleissa pyyhkiytyä puoluekentältä kokonaan.
 Perussuomalaiset sen sijaan porskuttaa lähes samaan malliin kuin kaksissa edeltävissä eduskuntavaaleissa.
 Tärkeimpänä selityksenä puolueen kannatusnousulle on pidetty vuodenvaihteessa  julki tulleita seksuaalirikoksia Oulussa , jotka nostivat puolueelle keskeisen maahanmuuttoteeman keskusteluun.
 Perussuomalaisten penseälle ilmastolinjalle löytyy tukea
 Myös vaalien alla käyty ilmastokeskustelu antaa perussuomalaisille mahdollisuuden erottua muista puolueista.
 Kannatusnousun alkaessa joulukuussa kaikki eduskuntapuolueet, perussuomalaisia lukuun ottamatta,  sitoutuivat edistämään selvästi aiempaa tiukempia ilmastotavoitteita .
 Kaikkia äänestäjiä puhe ilmastonmuutoksen torjumisesta ei miellytä.
 Ilmastobarometrin mukaan  neljä viidestä suomalaisesta toivoo kunnianhimoisia ilmastotoimia. Jäljelle jää silti suuri joukko epäilevästi ilmastopolitiikkaan suhtautuvia äänestäjiä. Heitä löytyy erityisesti perussuomalaisten ja keskustan kannattajista.
 Ilmastotoimia vastustaville äänestäjille perussuomalaiset erottuu selkeänä vaihtoehtona, siinä missä vihreät ja vasemmistoliitto profiloituvat muita puolueita kunnianhimoisemmilla ilmastolinjauksilla.
 Uinuvat perussuomalaiset
 Perussuomalaisten suurin haaste on kannattajien saaminen vaaliuurnille asti.
 Taloustutkimuksen tausta-aineiston mukaan suurin osa maaliskuun kannatusnoususta on tullut nukkuvien puolueesta, eli niiltä äänestäjiltä, jotka eivät viime vaaleissa äänestäneet lainkaan.
 Taloustutkimuksen kyselyssä selvitettiin myös äänestysvarmuutta. Perussuomalaisten kannattajissa on muita puolueita enemmän sellaisia kannattajia, jotka eivät ole varmoja siitä, aikovatko he äänestää vaaleissa lainkaan.
 Perussuomalaisten provokatiivinen mainosvideo  näyttääkin tähtäävän juuri näiden passiivisten äänestäjien herättelyyn.
 Samaa uniongelmaa on perinteiseen tapaan myös vihreillä. Vihreiden kannatus on kovaa erityisesti nuorten joukossa, mutta nuorista iso osa saattaa jättää äänestämisen väliin kokonaan.
 Kokoomuksen alamäki on jatkunut koko alkuvuoden
 Kokoomuksen hyvätuloiset ja koulutetut kannattajat ovat varmoja äänestäjiä, mutta siitä huolimatta puolueella on hätä kädessä. Nyt jopa toiseksi suurimman puolueen paikkakin on uhattuna.
 Vaaleista ennakoitiin tiukkaa kaksinkamppailua SDP:n ja kokoomuksen välille, mutta  kokoomuksen kompastuminen hoivakohuun  ratkaisevalla hetkellä sotki kuviot.
 Kokoomuksen puolueaktiivien toivomasta kirivaiheesta ei näy merkkiäkään, vaan puolueen kannatus on hieman laskenut myös tällä mittausjaksolla.
 Kannatus on laskenut yhtämittaisesti vuoden alusta lähtien. Näillä luvuilla kokoomus tekisi eduskuntavaaleissa huonoimman tuloksensa sitten vuoden 1966. Kokoomuksen kannattajien äänestysvarmuus kuitenkin toimii puolueen eduksi vaalipäivänä.
 Lisäksi perussuomalaiset hengittää jo kokoomuksen niskaan vain 0,7 prosenttiyksikön päässä.
 Yli neljän prosenttiyksikön kaula demareihin on pääministeripuolueen asemasta haaveilevalle kokoomukselle aivan liian iso, kun vaalit käydään jo runsaan kahden viikon kuluttua.
 Epäselvistä kannoistaan haastettu SDP on tullut maaliskuussa alas yli prosenttiyksikön. Taloustutkimuksen mukaan SDP:n paras viikko osui kuitenkin mittausjakson lopulle, kun kokoomuksen  Petteri Orpon  pääministerin paikka vaatisi demareilta suoranaista romahdusta.
 Keskustan ilo hallituksen kaatamisesta jäi lyhytaikaiseksi
 Kyselyjakson aikana  Juha Sipilä  (kesk.) yllätti kokoomuslaiset housut nilkoissa kaatamalla hallituksen sen jälkeen, kun sote-uudistus ajoi seinään.
 Kokoomus keräili itsensä ja kävi vastahyökkäykseen  esittelemällä oman sote-mallinsa , joka hylkää kaikki neljän vuoden aikana ajetun uudistuksen keskeiset elementit.
 Kuntapohjaisella mallillaan kokoomus ajautui samaan yksinäiseen nurkkaan kuin keskustelussa hoitajamitoituksesta. Muilta puolueilta ei tukea tule, ja  keskustassa meni kuppi nurin  entisen hallituskumppanin takinkäännöstä.
 Keskustan kannatusta epäsuositun hallituksen kaataminen ei piristänyt niin paljon,  kuin puolueessa toivottiin . Sipilän dramaattista ilmoitusta seuraavalla viikolla puolueen kannatus pomppasi hetkellisesti, mutta vaikutus tasaantui nopeasti.
 Keskustalle käteen jäänyttä 0,3 prosenttiyksikön nousua on vaikea markkinoida kampanjoinnin käännekohtana. Etenkin, kun puolue on tippunut neljänneksi perussuomalaisten kiilattua edelle. Samalla perussuomalaiset ohitti arkkivihollisensa vihreät, joka menetti kannatustaan ja tippui viidenneksi.
 Kokoomus, perussuomalaiset, keskusta ja vihreät ovat nyt kaikki samassa rykelmässä alle kolmen prosenttiyksikön päässä toisistaan, mikä on lähes sama kuin mittauksen virhemarginaali.
 Lopulta kaikki puolueet voivat jäädä alle 20 prosentin. Trendi on sama kuin muualla Euroopassa. Kannatus hajaantuu aiempaa laajemmalle ja puoluekenttä pirstaloituu. Se lupaa harvinaisen vaikeita hallitusneuvotteluita.
 Varoittavaa esimerkkiä voi katsoa lahden takaa Ruotsista, jossa hallituksen muodostamiseen meni vaalien jälkeen yli neljä kuukautta.
 Kannatusmittauksesta  voit keskustella uutisjutussa  tänään perjantaina 29.3. klo 22:een saakka.
 Lue myös:
 Ylen kannatusmittaus: Perussuomalaiset on nyt kolmanneksi suosituin puolue, SDP menetti kannatustaan
 SDP ylös – alas! Mihin hyytyi kokoomus? Perussuomalaiset ohi keskustan – katso, miten puolueet pomppivat Ylen animaatiossa

Analyysi: Perussuomalaiset matkalla uuteen jytkyyn – kokoomuksessa ja keskustassa aika painaa paniikkinappulaa


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Puolueiden kannatusmittauksessa yksi selvä voittaja
 Ylen tuorein puoluekannatusmittaus hyydyttää hymyt monella vaaliteltalla,  arvioi politiikan toimittaja   Matti Koivisto  analyysissään. Vaikka jokainen puolue on vuorollaan raportoinut vaalikentillä näkyvästä innostuneesta tunnelmasta, ilon aihetta on nyt vain kannatustaan nostaneilla perussuomalaisilla ja vasemmistoliitolla. Perussuomalaisten kannatus on noussut yhtäjaksoisesti viime vuoden lopusta lähtien, ja se on nyt kolmanneksi suosituin puolue SDP:n ja kokoomuksen jälkeen.
 Kun työntekijä uupuu, on apu usein liian myöhässä
 AOP
 Työelämän jatkuvat muutokset, epävarmuus ja hälyisät maisemakonttorit  uuvuttavat yhä useamman työntekijän . Perinteisellä työterveyshuollolla on vain niukasti keinoja auttaa uupunutta. Työntekijöiden aivoterveys ja muu henkinen hyvinvointi on vasta nyt alkanut kiinnostaa yrityksiä. Edelläkävijäyritykset tarjoavat työntekijöilleen ennakoivaa jaksamisvalmennusta. Arvostelijoiden mielestä kyseessä on taas yksi tyhjä tsemppiyritys, toisten mielestä valmennus antaa työkaluja selvitä nykyajan työn vaatimuksista.
 Skottien ja pohjoisirlantilaisten haikeat jäähyväiset EU:lle
 Petri Raivio / Yle
 Turhautuminen yhdistää EU-mielisiä europarlamentaarikkoja Skotlannista ja Pohjois-Irlannista, joiden asukkaiden enemmistö vastustaa eroamista EU:sta. Britanniassa parlamentin alahuone äänestää hallituksen EU-erosopimuksesta  kolmannen kerran tänään .
 Yhdysvallat ja Kiina jatkavat kauppaneuvotteluja Pekingissä
 Nicolas Asfouri / Pool / EPA
 Yhdysvaltain ja Kiinan edustajat neuvottelevat Kiinan pääkaupungissa Pekingissä maiden kauppasuhteista tavoitteenaan kauppasodan lopettaminen. Yhdysvaltain valtiovarainministeri  Steven Mnuchin kommentoi toimittajille , että hänellä oli torstai-iltana Pekingissä ”antoisa työpäivällinen”, joka antaa odottaa hyvää neuvottelupäivää tänään perjantaina.
 Tänään on loppuviikon lämpimin päivä
 Yle Sää
 Tänään lämpötila nousee monin paikoin yli kymmenen asteen. Länsituuli on voimakasta ja se tuo Suomeen entistä lämpimämpää ilmaa. Etelässä on aurinkoista ja lämpötila nousee laajalti yli 10 asteen. Pohjoisessa tulee vesi- ja räntäkuuroja ja puuskainen tuuli voimistuu paikoin vaarallisen voimakkaaksi.
 Lue lisää  Ylen sääsivuilta .

Herätys: Kannatusmittaus hyydyttää hymyjä vaaliteltoilla, uupumusta ehkäistään jaksamisvalmennuksella, etelässä jopa yli kymmenen astetta


Summary: Myös kokoomuksen ja vihreiden suosio on laskenut. Kaikki muutokset mahtuvat virhemarginaalin sisään.

Perussuomalaisten kannatus jatkaa vaalien alla nousuaan.
 Ylen tuoreimmassa mittauksessa puolueen kannatus on 15,1 prosenttia, ja puolue on nyt kolmanneksi suosituin. Nousua  edellisestä, helmikuussa tehdystä mittauksesta  on 1,8 prosenttiyksikköä.
 Kannatusta perussuomalaisille tulee erityisesti niin kutsutusta ”nukkuvien puolueesta”, kertoo Taloustutkimuksen tutkimusjohtaja  Tuomo Turja .
 – Perussuomalaiset saavat nyt aiempaa enemmän kannattajia heistä, jotka eivät osaa tai halua sanoa, mitä puoluetta äänestivät vuoden 2015 vaaleissa, hän sanoo.
 Näin kannatusmittaus tehtiin Taloustutkimus haastatteli 1 954 ihmistä. Haastattelut tehtiin 6.–26.3.2019. Puoluekantansa kertoi 1 222 vastaajaa. Virhemarginaali on suurimpien puolueiden osalta +/- 2,3 prosenttiyksikköä. Lataa kannatusmittauksen  vastausaineisto tästä .
 Suosituin puolue on edelleen SDP 20,1 prosentin osuudellaan. Kakkospaikkaa pitää kokoomus 15,8 prosentissa.
 Molemmat ovat menettäneet kannatustaan – demarit 1,2 prosenttiyksikköä ja kokoomus 0,4 prosenttiyksikköä. Samalla puolueiden välinen ero on hieman kaventunut.
 Viimeviikkoinen hämmennys SDP:n kannoista lihan ja maidon verokohteluun ei näy suoraan kannatusluvuissa.
 – Viimeinen mittausviikko on ollut SDP:lle parhain, Tuomo Turja kertoo.
 Keskustan kannatus piristyi vain hieman hallituksen eron jälkeen
 Neljänneksi pudonneen keskustan kannatus on piristynyt hieman, 0,3 prosenttiyksikköä. Puolueen kannatus on nyt 14,4 prosenttia.
 Ylen kannatusmittausten välillä kaatui ensin hallituksen sote- ja maakuntauudistus sekä lopulta myös hallitus. Pääministeri  Juha Sipilän  (kesk.) ratkaisun on  keskustan kentällä kerrottu kirittäneen vaalikamppailua.
 Tälle ei kuitenkaan juuri löydy tukea kannatusmittauksesta.
 – Viikkokohtaisissa tuloksissa näkyy, että hallituksen eron jälkeisellä viikolla keskustan kannatus nousi. Mutta sen jälkeen on ollut tasaisen harmaata. Suurta loikkaa ylöspäin ei ole näkynyt, Tuomo Turja kuvailee.
 Viidentenä seuraavat vihreät ovat menettäneet kannatustaan 0,7 prosenttiyksikköä. Kuudetta paikkaa pitävä vasemmistoliitto puolestaan sai 0,9 prosenttiyksikköä lisää kannatusta.
 Turjan mukaan vasemmistoliiton kannatus on tullut pääosin vihreiden ja demareiden kannattajista.
 Kaikki kannatusmittauksen muutokset mahtuvat 2,3 prosenttiyksikön virhemarginaalin sisään. Virhemarginaali on hieman tavallista suurempi, sillä otos oli tällä kertaa pienempi ja kyselyn ajanjakso lyhyempi.
 Eurooppalainen kehitys on tullut Suomeen: neljä puoluetta samassa sumpussa
 Tutkijatohtori  Johanna Vuorelma  Tampereen yliopistosta kiinnittäisi huomiota puolueiden kannatusten välisiin eroihin. Ne ovat kaventuneet.
 – Se, että alle kolmen prosenttiyksikön sisällä on neljä puoluetta, on hyvin erilainen tilanne kuin esimerkiksi kaksi vuotta sitten, hän sanoo.
 – Siinä näkyy hyvin eurooppalainen kehitys. Puoluekenttä pirstaloituu, eikä yksikään puolue ole selvästi ykkösasemassa.
 Tällaisessa tilanteessa myös äänestysaktiivisuus vaikuttaa puolueiden suosioon. Perussuomalaisia kannattavat ovat esimerkiksi niitä, jotka myös herkästi jättävät äänestämättä.
 – Perussuomalaisten kannatusta on monesti aika vaikea ennakoida. Mutta voi olla, että puolue yllättää jälleen kerran vaaleissa, Vuorelma sanoo.
 Kun puolueiden kannatuserot ovat pieniä, myös hallitusneuvottelut voivat olla vaikeat.
 SDP:llä olisi 47 paikkaa eduskunnassa
 Taloustutkimus on  vaalivuoden alusta lähtien  laskenut Ylelle kannatusmittausten mukaisen  eduskuntapaikkojen määrän muutoksen  nykyiseen edustajamäärään verrattuna.
 Muutoksia tarkastellessa on hyvä huomata, että paikat lasketaan kuuden edellisen kuukauden mittaustulosten mukaan. Siten erot eivät näy yhtä selkeästi paikkajaossa kuin kannatusmittauksessa.
 Pitkään keulapaikkaa pitänyt SDP saisi tämänhetkisen laskelman mukaan ison voiton eli 13 lisäpaikkaa. Se olisi selvästi eduskunnan suurin puolue 47 paikalla.
 Kannatusmittauksesta voit keskustella tämän jutun lopussa tänään perjantaina 29.3. klo 22 saakka.
 Lue lisää:
 Miten eduskunnan paikat jakautuisivat? Katso Ylen uudistuneesta puoluekannatusmittauksesta
 SDP ylös – alas! Mihin hyytyi kokoomus? Perussuomalaiset ohi keskustan – katso, miten puolueet pomppivat Ylen animaatiossa

Ylen kannatusmittaus: Perussuomalaiset on nyt kolmanneksi suosituin puolue, SDP menetti kannatustaan


Summary: Kärkipaikalla on neljän vuoden aikana ollut tuulista Ylen puoluekannatusmittauksissa.

Äänestäjät liikkuvat tulevissa eduskuntavaaleissa vilkkaasti. Neljän vuoden aikana puolueiden kannatuskisassa on näkynyt nopeita muutoksia.
 Ylen puoluekannatusanimaatiossa puolueiden väritolpat elävät ja sijoitukset vaihtelevat.
 Huhtikuun 2015 eduskuntavaalien jälkeen pääministeripuolueeksi noussut keskusta menetti kärkipaikkansa Taloustutkimuksen Ylelle tekemissä puoluekannatusmittauksissa ensimmäisen kerran joulukuussa 2015.
 Juha Sipilän  (kesk.) hallituksen kilpailukykyuudistusten törmääminen palkansaajajärjestöjen vastarintaan nosti nopeasti oppositioon sysätyn SDP:n kannatusta.
 Timo Soinin  perussuomalaisten suosio suli, kun hallituksen pakkolakihankkeita vastustaneet mielenosoittajat marssivat syyskuussa 2015 Helsingin rautatientorille.
 Perussuomalaiset hajosi kesällä 2017. Kannattajat jäivät  Jussi Halla-ahon  johtaman, oppositioon potkitun emopuolueen riveihin, ja hallitukseen jääneiden soinilaisten eli  Sampo Terhon  sinisten kannatus on pysynyt vaatimattomana.
 Kokoomus kärjessä kuntavaaleissa
 Antti Rinteen  johtamat demarit nousivat joulukuussa 2015 suosituimmaksi puolueeksi. Keskusta kävi vielä kärjessä kesällä 2016, mutta sen jälkeen pääministeripuolueen kannatus on liukunut alamäkeä.
 Kokoomuksen johtoon kesällä 2016 noussut  Petteri Orpo  onnistui nostamaan kokoomuksen kärkikisaan huhtikuun 2017 kuntavaalien alla. Ylen kyselyissä kokoomus nousi suosituimmaksi ensimmäisen kerran maaliskuussa 2017.
 Kuntavaalien jälkeen SDP joutui jälleen kannatusluisuun, ja kesällä 2017 vihreät kipusi kokoomuksen jälkeen toiseksi suosituimmaksi puolueeksi. Demarit putosivat välillä takaisin nelossijalle.
 SDP suosikkina eduskuntavaaleihin
 Vihreiden iloa kesti vain hetken.
 SDP palasi syksyllä 2017 opposition ykköseksi, ja toukokuusta 2018 sosiaalidemokraatit ovat hallinneet kannatusmittausten kärkipaikkaa. Eduskuntavaalien alla demareiden suosio on hieman sulanut, mutta ero kakkosena kompuroivaan kokoomukseen on vielä yli neljä prosenttiyksikköä .
 Vaalitaistelun loppusuoralla myötätuuli puhaltaa perussuomalaisten purjeisiin. Ylen maaliskuun mittauksessa perussuomalaiset ohitti keskustan ja lähestyi kokoomusta.
 Vihreät onnistui  Pekka Haaviston  johdolla pysäyttämään alamäkensä syksyllä 2018, ja eduskuntavaalien lähestyessä vihreät kulkee kohti vaalivoittoa. Mitalisijat uhkaavat kuitenkin karata.
 Kannatusmittauksesta  voit keskustella uutisjutussa  tänään perjantaina 29.3. klo 22:een saakka.
 Lue myös:
 Ylen kannatusmittaus: Perussuomalaiset on nyt kolmanneksi suosituin puolue, SDP menetti kannatustaan

SDP ylös – alas! Mihin hyytyi kokoomus? Perussuomalaiset ohi keskustan – katso, miten puolueet pomppivat Ylen animaatiossa


Summary: Verkkolaitemyyntiin on vaikuttanut Yhdysvaltojen syytökset vakoilusta.

Kiinalaisen televiestintäjätin Huawein nettotulos harppasi 25 prosenttia edellisvuoden tuloksesta. Nettotulos nousi 59,3 miljardiin juaniin eli noin 8,8 miljardiin dollariin, yhtiö kertoo tiedotteessaan.
 Yhtiön myynti ylitti vuonna 2018 100 miljardia dollaria, vaikka verkkolaitteiden myynti kävi aiempaa heikommin.
 Verkkolaitemyyntiin on vaikuttanut Yhdysvaltojen syytökset, että Huawein laitteet ovat turvallisuusriski. Yhdysvallat epäilee, että Huawein laitteita käytetään vakoiluun Kiinan hallinnon laskuun.
 Yhdysvallat on yrittänyt saada muut maat yhteiseen Huawein vastaiseen rintamaan, ja osa onkin sulkenut Huawein tuotteet verkkojen rakentamisen ulkopuolelle.
 EU ei ole estänyt Huawein käyttöä jäsenmailtaan, vaikka Yhdysvallat on sitä halunnut.

Huawei kasvatti voittoaan neljänneksellä, vaikka Yhdysvallat yrittää jarrutella Huawein tuotteiden käyttöä


Summary: Säädettävät työpöydät ja ilmainen kahvi eivät auta, kun työntekijän aivot tilttaavat. Yritykset ovat alkaneet ostaa työntekijöilleen jaksamisvalmennusta. Onko kyseessä tyhjä tsemppaus vai oikeasti jaksamista auttava tuki?

”Sinulla on kaksi vaihtoehtoa: joko alat tehdä työtäsi vähän huonommin ja itsellesi armollisemmin tai etsit toisen työpaikan.”
 Näin raadollisesti sanoi työterveyslääkäri eräälle akuutista työstressistä kärsivälle keski-ikäiselle asiantuntijalle. Vaihtoehtojen vähyys ja tylyys kuulostavat lohduttomilta. Eikö työssäjaksamista olisi sekä taloudellisesti että inhimillisesti katsoen järkevämpää tukea ennen kuin tilanne on mennyt niin pahaksi, että ratkaisukeinona väläytellään irtisanoutumista?
 Tietysti olisi. Mutta harva työnantaja on tehnyt niin.
 – Henkinen hyvinvointi työssä on pitkälti laiminlyöty tai otettu itsestäänselvyytenä, sanoo  Mervi Lamminen , joka johtaa työssäjaksamiseen erikoistunutta Auntie -hyvinvointiyritystä.
 Auntie tarjoaa työterveyspalveluna psykologista tukea työssäjaksamiseen. Terapeutit ovat tavoitettavissa videoyhteydellä vaikka omalta kotisohvalta heti kun työssäjaksaminen alkaa mietityttää.
 On uutta, että palvelut pyrkivät auttamaan työntekijöitä jo ennen varsinaista työterveyttä. Työn vaatimukset ja tekemisen tavat ovat jatkuvassa muutoksessa. Silti aivojen jaksamiseen ei vielä kiinnitetä läheskään tarpeeksi huomiota.
 – Väsymiseen ei ole oikein ollut mitään puuttumiskeinoa. Työterveys on aika hampaaton uupumisen hoitamisessa. Ja työterveyteen mennään usein vasta viimeisenä vaihtoehtona.
 Käyttöohjeet omille aivoille
 Uupumisen lisääntymisen on huomannut myös työterveyspsykologi  Heli Rautjärvi , joka työskentelee ajatustyöläisten hyvinvointi- ja työterveyspalveluja tuottavassa Heltti -yrityksessä.
 Heltti auttaa ajatustyöläisten työssäjaksamista monella tavalla: tukemalla henkilöstöjohtoa hyvinvoinnin johtamisessa, kouluttamalla esimiehiä sekä seuraamalla työntekijöiden hyvinvointia terveyskyselyillä. Jos kyselyssä tulee ilmi jaksamiseen liittyviä riskejä, tarjotaan työntekijälle keskusteluapua tai digitaalisia valmennusvaihtoehtoja matalalla kynnyksellä, ennen ongelmien kärjistymistä.
 Aktiivinen työntekijän hyvinvoinnista huolehtiminen on myös uutta työterveyshuollossa. Henkisen hyvinvoinnin suhteen se voi olla erityisen hyödyllistä.
 – Kun ihminen on ylikuormittunut työnsä takia, hän ei jaksa lähteä selvittämään mistä saisi apua. Työterveyteen meneminen saatetaan kokea luovuttamisena, Heli Rautjärvi sanoo.
 Työterveyspsykologi Heli Rautjärvi Suvi Sievilä / Valopeitto
 Pärjäämistä korostavassa työkulttuurissamme oman jaksamattomuuden tunnustaminen voi olla työntekijälle todella vaikea paikka. Siksi Rautjärvi kutsuukin itseään psykologin sijaan mieluummin vaikka mentaaliseksi personal traineriksi. Jaksamisvalmennukseen voi olla matalampi kynnys osallistua kuin terapiaan.
 Valmennuksessa työntekijää autetaan löytämään sopivat käyttöohjeet omille aivoille. Ihmiset ovat erilaisia, ja he kuormittuvat eri asioista. Työyhteisössä on myös tärkeä luoda aivoja säästävät pelisäännöt muun muassa maisemakonttorin käytöstavoista, keskeytyksistä ja työyhteisön viestintätavoista.
 Jaksaminen on itsestä kiinni – vai onko?
 Henkinen jaksaminen on ollut paljolti työntekijän omalla vastuulla. Yritysten silloin tällöin järjestämät hyvinvointi- tai tiimipäivät, hengennostatustapahtumat tai työpaikoille tuodut mindfulness-tuokiot helpottavat usein vain hetkellisesti. Syvemmällä olevia jaksamisongelmia tsemppitemput eivät korjaa.
 Kyynikko kysyisikin, miten eri tavoin annettava jaksamisvalmennus eroaa aiemmista yrityksistä saada työntekijöistä kaikki irti. Epäilevät kommentit ovat tuttuja Mervi Lammisellekin.
 – Yrityksissä kuulee välillä kommentteja, että "tämäkin vielä! Pitääkö minun kaiken lisäksi syyllistää itseäni jaksamisvaikeuksista?"
 Lamminen jaksaa selittää, että tarkoitus ei ole syyllistää eikä antaa turhia tsemppiohjeita, vaan antaa työkaluja työkuormasta tai muista työpaikan ongelmista puhumiseen. Yksi tärkeä osa jaksamisvalmennusta on myös auttaa työntekijää pohtimaan omia arvojaan ja työtapojaan.
 – Aina ei ole kyse siitä että työpaikka vaatii, vaan ihmiset vaativat myös itseltään paljon. Valmennuksen avulla voi huomata, että jos tekee riittävän hyvää työtä ja pitää paremmin kiinni työajoista, niin alkaakin taas viihtyä työpaikalla.
 Mervi Lamminen Sirje Nikulainen
 Hyvät muistot ja työkaverit voivat olla myös taakka
 Ristiriitaista on, että joskus itselle sopimattomassa työpaikassa sinnitellään vääristä syistä. Moni työssään uupunut kiittää ihania työkavereita. Vaikka hyvä yhteishenki on voimavara, se voi myös olla riski.
 Väsynyt tekee töitä uupumukseen asti, koska tietää, että tehtävät kaatuisivat muuten kivojen kollegoiden niskaan. Tai työpaikkaa ei haluta vaihtaa, koska halutaan pitää kiinni hyvästä työporukasta.
 Myös vanhojen hyvien aikojen haikailu pitää joskus kiinni työpaikassa, johon ei enää hakisi töihin. Näin kävi myös Mervi Lammiselle itselleen.
 – Joskus me jäämme jopa vangiksi siihen tilaan, että halusin tätä työtä niin paljon, olin innoissani ja silloin alussa kaikki oli niin hienoa. On vaikea luopua mielikuvasta ja ymmärtää, että työ on muuttunut aivan toisenlaiseksi.
 Päästä irti vanhasta ja löydä työn hyvä ydin
 On tärkeää ymmärtää, että jaksamisvalmennuksen tarkoituksena ei ole pakottaa työntekijää loputtomasti sopeutumaan työpaikkaansa. On ok myös vaihtaa työpaikkaa. On yhtä ok päättää jäädä työpaikkaan, joka ei ole täydellinen.
 Auntie-hyvinvointiyrityksen johtaja Mervi Lamminen kiteyttää asian kahteen ydinasiaan: irtipäästämiseen ja siihen, että muistaa, mitä hyvää nykyisessä työssä on.
 – Meidän prosessissa tosi tärkeässä osassa on irtipäästämisen harjoittelu. Eli opetellaan hyväksymään todellisuus sellaisena kuin se on. Työpaikka on muuttunut, itse on muuttunut, mutta ehkä se ydin on yhä hyvää.
 Kun lisäksi ymmärtää omat rajansa ja rajoitteensa, voi työ alkaa näyttäytyä uudessa valossa. Siihen voi ehkä suhtautua vähän kevyemmin ja vähemmän stressaten. Maailmaa ei tarvitse tehdä valmiiksi joka päivä. Ei ehkä koskaan.
 Jutun kommentointimahdollisuus on auki klo 22.00 saakka. Tervetuloa mukaan.

Kun työntekijä uupuu, on apu usein liian myöhässä – Henkinen hyvinvointi on vasta nyt alkanut kiinnostaa yrityksiä


Summary: Aselupakäytäntö on Suomessa epäyhtenäinen.

Suomessa käsitellään vuosittain hieman yli 55 000 ampuma-aselupahakemusta. Aselupien myöntämisessä on isoja eroja eri poliisilaitosten välillä, uutisoi Maaseudun Tulevaisuus.
 Kaakkois-Suomen poliisilaitoksen ylikomisario  Jari Hartikainen  on pro gradu -tutkielmassaan selvittänyt poliisin aselupakäytäntöjen yhtenäisyyttä.
 Tutkimuksen tarkasteluajanjaksolla vuosina 2014–2017 joka vuosi valtakunnallista keskiarvoa enemmän hakemuksia on hylätty Itä-Uudellamaalla, Kaakkois-Suomessa ja Lounais-Suomessa.
 Vastaavasti joka vuosi keskiarvoa vähemmän hakemuksia on hylätty Helsingissä, Pohjanmaalla ja Itä-Suomessa.
 Hartikainen kertoo lehdelle törmänneensä tapauksiin, joissa kielteisen aselupapäätöksen saanut on hakenut lupaa uudestaan toiselta poliisilaitokselta.
 Aselupakäytäntöjen yhtenäisyyttä ei ole johdettu tai ohjattu käytännössä lainkaan vuoden 2012 jälkeen, jolloin vuonna 2007 annettu aselupakäytäntöjen yhtenäistämisohje vanhentui, sanoo Hartikainen.

Maaseudun tulevaisuus: Aseluvan myöntämisissä isot erot poliisilaitosten välillä


Summary: Valtiovarainministeri Mnuchin varovaisen toiveikkaana neuvottelupöytään.

Yhdysvaltain valtiovarainministeri  Steven Mnuchin  kommentoi toimittajille, että hänellä oli torstai-iltana Pekingissä ”antoisa työpäivällinen”, joka antaa odottaa hyvää neuvottelupäivää tänään perjantaina.
 Yhdysvallat ja Kiina aloittivat varhain tänä aamuna uuden neuvottelukierroksen, jotta katkera kauppasota maiden välillä saataisiin loppumaan.
 Yhdysvaltain presidentti  Donald Trump  määräsi viime vuonna tuontitullit Kiinasta 250 miljoonan dollarin arvosta tuotaville tuotteille. Tavoitteena on saada Kiina muuttamaan kaupankäyntitapojaan ja avaamaan markkinoitaan muiden maiden yrityksille.
 Erityisesti maiden välejä hiertävät immateriaalioikeudet, joita Yhdysvallat syyttää Kiinan varastavan säännönmukaisesti.
 Aiheesta lisää:
 Trump vaatii Kiinaa poistamaan tullit maataloustuotteilta –  Yhdysvallat ja Kiina ovat lähellä kauppasopimusta
 Yhdysvaltain kauppatase syöksyi alimmilleen kymmeneen vuoteen
 Kiinan talouden hidastuminen näkyy: Kiinalaisyhtiöiltä tulvii nyt tulosvaroituksia

Yhdysvallat ja Kiina neuvottelevat kauppasuhteistaan Pekingissä


Summary: Väkivaltaisuudet ja presidentti Maduron vastarinta vaikeuttavat avun toimittamista.

Lähes neljäsosa Venezuelan väestöstä eli noin seitsemän miljoonaa ihmistä tarvitsee kipeästi humanitaarista apua, arvioi YK:n sisäinen raportti.
 Aliravitsemus ja taudit ovat kasvussa maassa, jossa yli 94 prosenttia väestöstä eli viime vuonna köyhyydessä. Raportin aineistona on käytetty muun muassa kolmen paikallisen yliopiston tutkimusta.
 Ainakin 22 prosenttia alle viisivuotiaista kärsii kroonisesta aliravitsemuksesta. Tuberkuloosin ja tuhkarokon kaltaiset ennaltaehkäistävät taudit ovat levinneet muun muassa puhtaan juomaveden puutteen takia.
 – Jatkuvasti supistuvan talouden ja poliittisten levottomuuksien vuoksi Venezuelan väestö kohtaa ennennäkemättömiä haasteita välttämättömien palveluiden saatavuudessa, raportissa todetaan.
 Maan palkkataso on romahtanut ja yhä useammat korkeasti koulutetut ovat lähteneet maasta. Raportin mukaan maasta lähtee päivittäin noin 5 000 ihmistä, ja arviolta yli kolme miljoonaa maan kansalaista elää maahanmuuttajina muualla.
 Raportti esiteltiin tällä viikolla presidentti  Nicolas Maduron  hallitukselle sekä oppositiojohtaja  Juan Guaidolle , joka haluaa Maduron viralta ja on julistautunut maan väliaikaiseksi presidentiksi.
 Maduro on syyttänyt Venezuelan talouskriisistä Yhdysvaltojen pakotteita ja estänyt humanitaarisen avun pääsyä maahan. Guaidolla on Yhdysvaltojen ja useiden muiden länsimaiden tuki takanaan.
 Sähkökatkot lisäävät ahdinkoa
 YK on pyrkinyt lisäämään avustustoimia maassa, mutta raportin mukaan tässä ei ole täysin onnistuttu muun muassa rahoituksen puutteen takia.
 Myös väkivaltaisuudet ovat vaikeuttaneet avun toimittamista. Viime kuussa Venezuelan rajoilla puhkesi verisiä yhteenottoja, kun humanitaarista apua yritettiin saada maahan.
 Viime viikkoina venezuelalaisten ahdinkoa ovat lisänneet toistuvat sähkökatkot, jotka ovat pahentaneet elintarvike- ja lääkepulaa eri puolilla maata.
 Maduron hallinto on syyttänyt katkoista Yhdysvaltojen kyberhyökkäystä ja opposition sabotaasia. Oppositiojohtaja Guaido on torjunut syytökset ja pitänyt niitä valheina.
 Sähkökatkoista on tullut viime vuosina yleisiä Venezuelassa, joka on paininut pitkään vakavassa talouskriisissä. Tässä kuussa sattuneet katkot ovat kuitenkin olleen omassa mittaluokassaan.
 Asiantuntijoiden mukaan katkokset johtuvat todennäköisesti sähköverkon laiminlyönnistä, huonosta hallinnosta sekä korruptiosta.
 Aiheesta lisää:
 Venezuela kielsi oppositiojohtaja Guaidolta osallistumisen politiikkaan
 Venäjä: Ilmavoimien koneet Venezuelassa ovat "sotilaallis-teknistä yhteistyötä"
 Sähköt poikki jälleen lähes koko Venezuelasta

YK:n raportti: Lähes neljäsosa Venezuelan väestöstä tarvitsee kipeästi humanitaarista apua


Pienillä ja keskisuurilla yrityksillä on kasvuhaluja, mutta kaavoituksen ja rakennuslupien sujuvoittamista kaivataan.
 Viranomaislupiin liittyvä byrokratia on viivästyttänyt investointeja lähes kahdeksalla prosentilla pk-yrityksistä viime ja tämän vuoden aikana, selviää kauppakamarien pk-hallitusbarometrista.
 Vastaajayrityksiltä on viivästynyt hankkeita yli 200 miljoonan euron arvosta. Yleisimmin viivästys on liittynyt kaavoitukseen ja rakennuslupiin.
 Keskuskauppakamarin mukaan tulevaan hallitusohjelmaan tarvitaan selkeät lupaukset kaavoituksen ja luvituksen sujuvoittamisesta yhden luvan ja luukun periaatteella.

Keskuskauppakamari: pk-yritykset haluavat kasvaa ja investoida – luvitukseen tarvitaan sujuvoittamista


Summary: Yhdysvallat pitää päätöstä naurettavana.

Venezuelan oikeuskansleri  Elvis Amoroso  on kieltänyt maan parlamentin puhemieheltä, oppositiojohtaja  Juan Guaidolta  asettumisen julkiseen virkaan 15 vuodeksi.
 Guaidon mukaan kielto ei ole pätevä, koska Amorosoa ei ole valinnut virkaansa maan parlamentti vaan itsevaltainen presidentti  Nicolas Maduro .
 Guaidoa tukeva Yhdysvallat pitää kieltoa naurettavana.
 Venezuelassa parlamentti on ainoa julkinen elin, joka ei ole Maduron ja hänen kannattajiensa valvonnassa.
 Guaido julistautui Venezuelan virkaa toimittavaksi presidentiksi 23. tammikuuta tänä vuonna. Hänen mukaansa Maduron uudelleen valinta presidentiksi vuonna 2018 oli laiton.
 Maduro pitää Guaidon julistautumista presidentiksi Yhdysvaltain juonena vallankaappaukseen Venezuelassa.
 Aiheesta lisää:
 Venäjän Venezuelaan lennättämästä sotilasjoukosta uusi kiista Yhdysvaltain kanssa

Venezuela kielsi oppositiojohtaja Guaidolta osallistumisen politiikkaan


Yhdysvaltain ulkoministeriön edustaja kehottaa Saudi-Arabiaa tekemään tutkimuksen tiistaisesta ilmaiskusta, jossa kuoli seitsemän ihmistä jemeniläisessä sairaalassa.
 Ulkoministeriön puhemies Robert Palladino pitää tapahtumia ”traagisina” ja ”kauheina”.
 - Yhdysvallat ottaa tämän asian vakavasti ja me haluamme iskusta lisää informaatiota, Palladino sanoi mediatilaisuudessa.
 Hän kehottaa Saudi-johtoista liittoutumaa tekemään tutkimuksen läpinäkyvästi.
 Liittouman iskusssa kuolleista seitsemästä neljä oli lapsia. Ohjus osui Pelastakaa lapset -järjestön tukeman sairaalan lähistöllä sijainneeseen bensiiniasemaan.

Yhdysvallat haluaa tutkimuksen jemeniläisen sairaalan ilmaiskusta


Summary: Ex-alaisen mielestä ketään ei pitäisi tuomita tässä jutussa.

Poliisin virkarikoskäräjillä syytetty  Jari Aarnion  ex-alainen käytti tänään osan loppulausunnostaan jutun syyttäjien sättimiseen. Alaisen mukaan syyttäjät ovat käyttäytyneet epäasiallisesti, esittäneet "omia heittojaan" ja "heitelleet ilmaan kaikenlaisia asioita".
 – Syyttäjän käyttäytyminen oli erittäin epäasiallista muiden vastaajien kohdalla, hän sanoi oikeussalissa.
 – Täällä on syyttömiä miehiä kaikki, hän lisäsi.
 Miehen puolustuksen mukaan kukaan jutussa syytetyistä ei ole rikkonut lakia, eikä ketään tule tuomita jutussa.
 Poliisijohdon virkarikoskäräjillä on puitu tietolähdetoimintaa Helsingin poliisissa. Poliisitarkastajana Helsingin huumepoliisissa työskennellyt Aarnion alainen tuli Helsingin poliisin tietolähdetoiminnasta vastaavaksi poliisimieheksi viime vuosikymmenen lopulla.
 Ennen aloittamistaan tehtävässä Aarnion johtama huumepoliisi oli siivonnut rekisterit puhtaaksi. Tämän jälkeen laitoksella ei merkitty lähteitä rekisteriin vuosiin. Syyttäjä pitää tätä lainvastaisena. Syyttäjän mukaan mies rikkoi tahallaan virkavelvollisuuttaan vuosina 2009–2013 ja laiminlöi velvollisuuttaan huolehtia, että tietolähdetoiminta on sisäministeriön asetuksen mukaista.
 Miksi juuri Helsingin poliisi?
 Syyttäjien lisäksi ex-alainen kritisoi myös syytteiden sisältöä. Hänen mukaansa määräystä järjestäytyneen tietolähdetoiminnan järjestämisestä, jota syytteissä väitetään rikotun, ei ole koskaan edes ollut.
 – Oikeudenkäynnissä on riidattomasti todettu, että tällaista määräystä ei ole Helsingin poliisille koskaan annettu, hän sanoi.
 Mies myös ihmetteli, miksi juuri Helsingin poliisi on asetettu tutkinnan kohteeksi. Hänen mukaansa todistajien kuulemiset ovat osoittaneet, että samanlaisia käytäntöjä on sääntelyn epäselvyyden takia ollut muissakin poliiseissa, ei vain Helsingin poliisissa.
 – Tätä esitutkintaa ei olisi koskaan pitänyt edes aloittaa.
 "Eihän Suomen poliisi voi mikään Stasi olla"
 Eilen loppulausuntonsa antoi Aarnion puolustus, joka perusteli rekisterin puhdistamista tietolähteiden turvallisuudella. Asianajaja Mikko Ruuttusen mukaan tietolähteet vaativat rekisteristä poistamista, sillä he ovat pelänneet olevansa hengenvaarassa, jos tieto poliisille puhumisesta paljastuu. Ex-alainen oli samoilla linjoilla.
 – Lähtökohtaisesti tietolähde suhtautuu rekisteröintiin erittäin kielteisesti oman turvallisuutensa kannalta, ex-alainen sanoi.
 – Rekisteröinti aiheuttaa ihan oikeasti henkilöille hengenvaaraa, hän lisäsi.
 Edelleen hän oli Aarnion linjoilla siitä, että rekisteröintiin tarvitaan tietolähteen suostumus.
 – Syyttäjä on esittänyt, että kaksi yhteydenpitokertaa ja (tietolähde) pitää rekisteröidä häneltä kysymättä. Eihän Suomen poliisi voi mikään Stasi olla. Ei näin voi menetellä, sanoi.
 Myös toinen ex-alainen pitää syytettä perusteettomana
 Loppulausuntonsa antoi tänään myös poliisimies, jonka tehtävänä oli tietolähdetoiminnan valvonta Helsingin poliisissa. Syyttäjän mukaan mies laiminlöi huolehtimisen siitä, että tietolähteen käyttöä kirjataan Helsingin poliisilaitoksella.
 Poliisimies piti lyhyen puheenvuoron, jossa hän totesi, että syytteet pitää hylätä toteennäyttämättöminä ja perusteettomina. Hän vetosi muiden syytettyjen tavoin sääntelyn ja ohjeiden epätäsmällisyyteen ja huomautti olleensa syytteen mukaisena tekoaikana pitkällä virkavapaalla.
 Mitä kukakin tiesi ja olisiko jonkun pitänyt puuttua?
 Poliisijohdon virkarikosjutussa on kyse muun muassa siitä, mitä kukakin tiesi Helsingin huumepoliisin tietolähteidentoiminnasta ja olisiko jonkun pitänyt puuttua asiaan. Syyttäjän mukaan syytetyt tiesivät epäselvyyksistä ja laiminlöivät tahallaan valvonnan. Kaikki kahdeksan syytettyä kiistävät syyllistyneensä rikoksiin.
 Tietolähteiden valvomattomaan käyttöön liittyy esimerkiksi mahdollisuus tietolähteen käyttämisestä suojakilpenä. Rikollinen poliisi voisi esimerkiksi väittää kanssaan asioivaa rikollista tietolähteekseen. Poliisi voisi myös katsoa lähteensä tekemiä rikoksia läpi sormien.
 Ilman dokumentointia siitä, mitä tietolähteiden kanssa on tehty ja mitä varten, on toiminnan laillisuutta vaikeaa arvioida jälkikäteen.
 Syytettyinä ovat edellä mainittujen lisäksi muun muassa entinen poliisiylijohtaja  Mikko Paatero , Helsingin poliisin hyllytetty päällikkö  Lasse Aapio  ja Helsingin entinen poliisikomentaja  Jukka Riikonen .

Aarnion ex-alainen sätti syyttäjiä ja puolusti kanssasyytettyjään – "Syyttäjän käyttäytyminen oli erittäin epäasiallista, täällä on syyttömiä miehiä kaikki"


Summary: Poliisi pitää epätodennäköisenä, että neulat olisivat päätyneet ateriaan ennen myyntitapahtumaa.

Hämeen poliisi on keskeyttänyt esitutkinnan tapauksessa, jossa asiakas oli löytänyt neuloja lahtelaisesta Hesburger-ravintolasta ostamistaan ranskanperunoista.
 Tehdyn tutkinnan perusteella poliisi pitää epätodennäköisenä, että neulat olisivat päätyneet ranskalaisiin ennen myyntitapahtumaa. Tämän vuoksi ei ole perustetta jatkaa tutkintaa.
 – Meillä ei ole varmuutta tekijästä, toteaa rikoskomisario  Markku Vornanen .
 Jos asiasta myöhemmin ilmenee uusia seikkoja, on tutkinta mahdollista avata uudelleen.
 Perheenäiti otti yhteyttä iltapäivälehteen
 Hampurilaisravintolaketju Hesburger teki asiasta tammikuussa tutkintapyynnön poliisille ja terveysviranomaiselle.
 Iltalehdelle  haastattelun nimettömänä antanut perheenäiti kertoi tuolloin, että ranskalaisista löytyi neuloja kesken perheen ruokailun.
 Hesburgerista todettiin, että ravintolaketjun tekemän selvitysten perusteella näytti vahvasti siltä, että neulat ovat päätyneet tuotteeseen vasta myyntitapahtuman jälkeen.
 Lue lisää:
 Perhe kertoo Iltalehdelle, että ranskalaisissa oli neuloja – hampurilaisravintola teki tapauksesta tutkintapyynnön poliisille

Neulojen löytyminen hampurilaisateriasta jää mysteeriksi – poliisi keskeytti tutkinnan, koska tekijästä on epäselvyyttä


Summary: Poliisi tutkii tapausta. Kokoomus sanoutuu teosta jyrkästi irti.

Tästä on kyse Perussuomalaisten kansanedustaja Laura Huhtasaarta ja tämän perhettä on Huhtasaaren kertoman mukaan uhattu. Poliisi vahvistaa Ylelle tutkivansa asiaa. Teosta epäilty on kokoomuspoliitikko, joka ilmoittaa Ylelle eroavansa puolueesta.
 Poliisi vahvistaa Ylelle tutkivansa perussuomalaisten varapuheenjohtajaan  Laura Huhtasaareen  kohdistunutta uhkausta.
 Huhtasaari on kertonut, että epäilty uhkaus on tullut puhelimella hätäkeskukseen ja se on koskenut myös hänen perhettään.
 Uhkausepäilystä kertoi ensimmäisenä perussuomalaisten puoluejulkaisu Suomen Uutiset.
 Poliisi ei kerro tapauksesta tässä vaiheessa tutkintaa enempää. Asiasta tiedotetaan poliisin mukaan yksityiskohtaisemmin ensi viikolla tai tutkinnan salliessa.
 Epäilty on kokoomuspoliitikko
 Uhkaajaksi epäilty henkilö on Huhtasaaren mukaan porilainen kokoomuspoliitikko. Porin kokoomuksen valtuustoryhmän puheenjohtaja  Anttivesa Knuuttila  kertoo Ylelle, että hän on kuullut asiasta.
 Knuuttila ei kerro tarkemmin, minkätasoisesta poliitikosta epäilyssä on kyse eikä esimerkiksi sitä, onko poliitikko valtuutettu tai jonkin lautakunnan jäsen. Hänen mukaansa kokoomus irtisanoutuu jyrkästi uhkauksesta, jos epäilyt pitävät paikkansa.
 – Suomi on oikeusvaltio ja asia tutkitaan ensin. Mutta jos asia vahvistuu, tällaisessa henkilöllä ei ole enää mitään asiaa kokoomuksen toimintaan, Knuuttila sanoo.
 Varavaltuutettu eroaa kokoomuksesta
 Ylen tietojen mukaan kyse on porilaisesta varavaltuutetusta, joka on kaupungissa hyvin tunnettu henkilö. Kyseinen poliitikko myöntää Ylelle olevansa epäiltynä ja kertoo eroavansa puolueesta tapauksen takia.
 Epäillyn motiivi teolle jää epäselväksi. Hän kertoo toimineensa kokoomuksen arvojen vastaisesti ja pyytää Huhtasaarelta anteeksi.
 Viime viikonloppuna ulkoministeri  Timo Soini  (sin.) joutui  hyökkäysyrityksen  kohteeksi Vantaalla ja vasemmistoliiton kansanedustajaehdokkaan  kimppuun käytiin  Helsingissä metroasemalla. Laura Huhtasaaren  kodin ikkunat rikottiin  viime presidentinvaalien alla.

Laura Huhtasaari joutui uhkauksen kohteeksi – teosta epäilty kokoomuspoliitikko eroaa puolueesta


Keskusrikospoliisi  tiedotti keskiviikkona poikkeuksellisesta rikosepäilystä , jossa viittä suomalaista epäillään osallisuudesta laajaan ja väkivaltaiseen lapsiin kohdistuneeseen seksuaalirikosvyyhteen.
 Poliisi on kertonut takavarikoineen pelkästään pääepäillyltä yli 400 tuntia laitonta videomateriaalia. Kaikkiaan kuva- ja videomateriaalia on datana 96 teratavua, joka tarkoittaisi yli 30 miljoonaa kuvaa, jos kuvat ovat keskimäärin kolmen megatavun kokoisia.
 Pelastakaa Lapset ry kertoo, että sen  Nettivihje-palvelu  sai vuonna 2017 noin 3 000 - 4 000 yksittäistä vihjettä, joka tarkoittaa, että yksi vihje saattaa sisältää muutamasta kuvasta tuhansiin kuviin laitonta, lapsen seksuaaliväkivaltaa todistavaa kuvamateriaalia.
 – Tiimimme luokittelee laittomaksi vuosittain noin 50 000 yksittäistä videota tai kuvaa, sanoo erityisasiantuntija  Nina Vaaranen-Valkonen   Radio Suomen Päivä –ohjelman haastattelussa .
 Materiaalissa on paljon raakaa seksuaaliväkivaltaa, jonka uhreina on pääosin länsimaalaisen näköisiä lapsia. Aineisto sisältää paljon kuvia, jotka on otettu rikostilanteessa, jossa on lapsi ja tekijä.
 Vaaranen-Valkonen arvioi, että järjestön vastaanottamien vihjeiden määrä on pysynyt samana, mutta teknologian kehittymisen myötä verkkosivuille voi ladata helposti tuhansia kuvia ja kuvaaminen sekä videoiden tekeminen on aiempaa helpompaa.
 "Tilanne karkaa käsistä"
 Lapsiin kohdistuvia seksuaalirikoksia tutkivat viranomaiset sekä uhreja auttavat tahot toivovat, että Suomessa yleisesti havahduttaisiin tilanteeseen. Poliisin haltuunsa saaman aineiston perusteella lapsiin kohdistuvia seksuaalirikoksia tapahtuu koko ajan enemmän ja toiminta on muuttumassa kansainvälisemmäksi.
 – Tämä karkaa käsistä, jos emme nyt tähän herää, toteaa keskusrikospoliisin rikosylikomisario  Sari Sarani Yle Radio 1:n Ykkösaamussa .
 – Kyseessä on niin vastenmielinen ja epämukava asia, että tästä ollaan ymmärrettävästi mieluummin tietämättömiä kuin että keskusteltaisiin avoimesti. Voisimme laajemminkin nähdä mitä ympärillämme ja yhteiskunnassamme tapahtuu.
 Toistaiseksi poliisilla ei ole varmaa tietoa siitä, onko lapsiin kohdistunut seksuaalirikollisuus lisääntynyt vai onko kyse tietoverkkojen kehittymisestä, jolloin rikollista materiaalia on helpompi tuottaa ja välittää eteenpäin. Saranin mukaan on mahdollista, että myös viranomaisten toiminta on kehittynyt, jonka vuoksi tapauksia kyetään paljastamaan aiempaa enemmän.
 – Täytyy sanoa, että kansainvälinen yhteistyö on kaiken lähtökohta eli ei tämä suomalaisen poliisin ansiota ole, että rikollisuutta paljastuu näin paljon. Monissa maissa työtä tehdään paljon tehokkaamin ja sitä resursoidaan eri tavalla kuin Suomessa. Me hyödymme siitä, kertoo Sarani.
 Pienellekin lapselle kerrottava
 Lapsiin kohdistuvien seksuaalirikosten ehkäisyssä on poliisin mukaan tärkeää luoda lapseen avoin ja luottamuksellinen suhde, jossa vaikeistakin asioista voi puhua ikätaso huomioiden. Seksuaalikasvatus ja niin kutsutun turvatiedon jakaminen on tärkeää.
 – Näistä asioista pitäisi voida lapselle kertoa jo ennen ensimmäistä älypuhelinta. Lapset jo 3-4-vuotiaina pelaavat vanhempien älypuhelimella pelejä eli tekevät tilin internetiin ja ovat saatavilla, sanoo rikosylikomisario Sari Sarani.
 Myös keskusrikospoliisin tutkinnanjohtaja  Sanna Springare  toteaa, että vanhempien kannattaa tutkiskella itseään.
 – Minusta kaikkein ikävintä on, että joillakin aikuisilla on sellainen asenne, etteivät he viitsi enää perehtyä nuorten juttuihin tai somepalveluihin. Ne eivät aikuisia kiinnosta tai ne tuntuvat hankalilta, sanoo Springare.
 Hänen mielestään aikuisten pitäisi kasvaa yhdessä lasten kanssa digitaalisessa maailmassa.
 – Samalla tulee eteen juuri näitä tilanteita, jotka liittyvät seksuaaliseen kehitykseen. Mielestäni lapset kasvavat nykyisin hyvin yksin seksuaalispainotteisessa yhteiskunnassa, ja kun he törmäävät nettipornoon, he kysyvät siitä kavereiltaan eivät vanhemmiltaan.
 Pelastakaa Lapset ry:n erityisasiantuntija Nina Vaaranen-Valkonen kuitenkin muistuttaa, ettei raaoissa seksuaalirikostapauksissa turvataidoistakaan ole hyötyä.
 – Sanoisin, että tämäntyyppisissä tapauksissa mikään turvataitokasvatus harvoin toimii niin, että 6-vuotias lapsi pystyisi sen ehkäisemään. Mutta toki hyvällä seksuaali-, turvataito- ja digikasvatuksella sekä hyvällä vuorovaikutuksella voidaan tehdä ennaltaehkäisevää työtä, sanoo Vaaranen-Valkonen.
 Paljon tehtävää
 Yle Radio 1:n Ykkösaamun haastattelussa poliisit toivoivat rikollisten kiinnijäämisriskin kasvamista. Tämä edellyttäisi koko rikosprosessin uudistamista eli poliisin, syyttäjän ja tuomioistuimen työn tehostamista.
 Uhrien ja tekijöiden kanssa työskentelevät tahot toivovat Suomeen myös lisää ennaltaehkäisevää palvelua ja apua henkilöille, jotka huomaavat olevansa seksuaalisesti kiinnostuneita lapsista. Tilanne on kuitenkin vaikea, sillä moni näistä potentiaalisista rikoksentekijöistä ei halua kertoa tunteistaan kenellekään muun muassa voimakkaan häpeän takia.
 Lapsi- ja perhejärjestöt vaativat, että seuraavalla hallituskaudella laaditaan kansallinen toimeenpanosuunnitelma lasten seksuaalista riistoa ja seksuaalista hyväksikäyttöä torjuvalle Lanzaroten sopimukselle. Sopimus tunnetaan huonosti, vaikka Suomi on ratifioinut tämän Euroopan neuvoston sopimuksen jo vuonna 2011.
 Järjestöt ovat huolissaan etenkin siitä, ettei Suomessa tällä hetkellä toteudu esimerkiksi valtakunnallisesti yhdenvertainen ja riittävä hoito uhreille.
 Lue lisää:
 Miten toimia, jos epäilee lapsen hyväksikäyttöä? Entä miksi aikuinen kajoaa lapseen? Lukijat kysyivät, asiantuntijat vastasivat
 Tätä lapset kokevat Suomessa: Seksiä vonkaavia parikymppisiä, koskettelevia sukulaisia ja lääppijöitä kadulla – tutustuimme 450 hyväksikäyttötuomioon

Poliisi lapsiin kohdistuvasta seksuaalirikollisuudesta: ”Tämä karkaa käsistä, jos emme herää”


Summary: Suomen suurimpiin yrityksiin lukeutuva UPM teki viime vuonna ennätystuloksen ja tulevaisuus on kirkas. Samalla keskustelu metsäsektorin ja hiilinielujen ympärillä käy kuumana. Mitä metsäyhtiössä ajatellaan? TV1:n Ykkösaamun vieraana on UPM:n toimitusjohtaja Jussi Pesonen.

UPM-Kymmene teki loistavan tuloksen ja tulevaisuus näyttää paremmalta kuin koskaan. Kuinka metsäyhtiö menestyy digiaikana?
 Nuoret ovat lähteneet kaduille ilmastonmuutosta vastaan ja hiilinielut kuumentavat tunteita. UPM suunnittelee samalla uutta sellutehdasta Uruguayhin. Miten globaali metsäjätti vastaa kasvavaan huoleen ympäristöstä?
 Yhtiö suunnittelee niin ikään biokemikaalitehdasta Saksaan, jatkaa investointeja Kiinaan ja suunnittelee biojalostamoa Suomeen. Mihin kaikkeen metsää tulevaisuudessa käytetään?
 TV1:n Ykkösaamun vieraan lauantaina 30.3. klo 10.05 on UPM:n toimitusjohtaja Jussi Pesonen. Sakari Kilpelä haastattelee.
 Pesoselle voi lähettää kysymyksiä osoitteeseen  tv1.ykkosaamu@yle.fi  tai alla olevalla lomakkeella.

TV1:n Ykkösaamussa UPM:n toimitusjohtaja Jussi Pesonen - mitä haluat kysyä?


Summary: Lämpöaalto hiipuu jo lauantain aikana, sunnuntaina mittari näyttää enää viittä astetta, Lapissa pakkastakin.

Kuluvan kevään lämpöennätys ylitettiin tovi sitten Ahvenanmaan Jomalassa, jossa mitattiin 12,9 astetta kello 15.40. Viime lauantainen ennätys oli 11 astetta ja oli mitattu samassa paikassa.
 Mutta nyt se on varmaa: Tämän päivän lämpöennätys rikkoutuu jo huomenna perjantaina. Näin ennustaa Ylen meteorologi  Joonas Koskela .
 – Jossain päin Etelä-Suomea mennään perjantaina yli tämän päivän ennätyksen: ehkä Satakunnassa, Varsinais-Suomessa tai Uudellamaalla, Koskela ennustaa.
 Maaliskuun varsinaiseen lämpöennätykseen on kuitenkin vielä matkaa. 17,5 astetta mitattiin Helsinki–Vantaalla 27.3.2007.
 Yle Sää
 Koskela ennustaa "99 prosentin varmuudella", että yli 10 asteen kivutaan ehkä jopa monin paikoin, esimerkiksi Vantaalla, Turussa, Maarianhaminassa, Seinäjoella ja Kouvolassa.
 Helsinki on pieni kysymysmerkki meren viilentävän vaikutuksen takia.
 – Piirsin Helsinkiin kuitenkin 10 astetta, sisämaahan 12–13 astetta. Ihan rannikolla voi olla pari astetta viileämpää kuin kauempana merestä sisämaassa.
 Oulun ja Koillismaan korkeudella ja siitä pohjoiseen jäädään vielä alle kymmenen asteen.
 Tuuli tuivertaa nautintoa
 Tuuli syö osan perjantain lämpöaallon nautinnosta.
 – On aika aurinkoista, aika lämmintä ja samalla aika tuulista koko viikonlopun ajan. Kaikkialla maassa tuulee lännen puolelta kohtalaisesti tai navakasti. Maan keskivaiheilla voi puuskissa tuulla kovastikin, Koskela kertoo.
 Perjantain lämmin sää alkaa lauantaina jo hiipua ja sunnuntaina lämpötila painuu Länsi- ja Etelä-Suomessa jo viiden asteen tietämiin, Pohjois-Lapissa vetää pakkaselle.
 – Alkuviikosta on viileämpää, mutta loppuviikosta taas lämpenee ja lämpötilat voivat nousta viikon päästä viikonloppuna taas yli 10 asteen, Koskela sanoo.
 Kello 16.25. Otsikkoa ja tekstiä muutettu uuden lämpöennätyksen osalta jutun alusta.

Kevään lämpöennätys rikkoutui! – ja uudestaan huomenna: katso kartasta, missä celsius heilahtaa yli 10 asteen


Summary: Työpaikkansa menettää jopa 360 työntekijää, joista valtaosa on osa-aikaisella työsuhteella.

Jopa 360 Veikkauksen työntekijää saa potkut, sillä rahapeliyhtiö lopettaa pelipöytätoiminnan ravintoloissa ja Pelaamoissa. Veikkaus sai yhteistoimintaneuvottelut päätökseen tänään.
 Kanava- ja myyntijohtaja  Jari Heinon  mukaan pelipöydät ovat olleet kannattamattomia ravintoloissa. Nyt Veikkaus aikoo panostaa digikanaviin, koska sinne pelaaminen on siirtymässä.
 – Huolehdimme Veikkauksen tulevaisuudesta kiristyvässä digitaalisessa kilpailutilanteessa, kun asiointia siirtyy voimakkaasti digikanavaan ja kaupan rakennemuutoksen seurauksena myyntipaikkaverkostomme on viime vuosina supistunut merkittävästi, sanoo Heino tiedotteessa.
 Irtisanomisista kolmannes on pääkaupunkiseudulla ja loput muualla Suomessa. Valtaosa työnsä menettävistä on osa-aikaisella työsuhteella.
 – Pyrimme löytämään uusia tehtäviä päättyvien tilalle. Yhteistoimintaneuvottelujen lopputulemana syntyi tehtäviä, joita tarjoamme ensisijaisesti vähennysten piirissä oleville henkilöille, sanoo Heino.
 Henkilöstövähennykset jäivät hieman ennakoitua pienemmiksi: Alun perin irtisanomisuhan alla oli 400 työntekijää. Neuvottelujen piirissä oli 1 300 henkilöä.
 Lopullinen irtisanomismäärä varmistuu alkukesästä, kun työsuhteita koskevat keskustelut on saatu päätökseen.
 Lue lisää:
 Veikkauksella iso ulosmarssi – tuntuu palveluissa
 Veikkaus aloittaa isot yt-neuvottelut – vähennystarve noin 400 henkilöä

Veikkauksen yt-neuvottelut päätökseen: pelipöydät poistuvat ravintoloista